Pembelajaran Abad ke-21 (PAK-21) Teras Kemenjadian Murid Zaman Revolusi Perindustrian 4.0

Pembelajaran Abad ke-21 (PAK-21) merupakan pendidikan yang menitikberatkan pelajar aktif dalam pembelajaran. Dalam PAK-21, guru hanya bertindak sebagai fasilitator dan pengurus bilik darjah supaya sesuai dengan persekitaran seperti di alam pekerjaan. PAK-21 lebih berpusatkan pelajar dalam setiap sesi pembelajaran.

Pada dasarnya, PAK-21 ini merupakan suatu pembelajaran yang menggunakan kaedah-kaedah terkini demi memastikan pelajar tidak pasif belajar di dalam kelas seperti zaman Pembelajaran “Spoon-feeding” atau suap sahaja semua info. Pelajar juga tidak lagi disuruh diam di dalam kelas, malahan pelajar Abad ke-21 perlu bergiat aktif di dalam bilik darjah sepanjang sesi pengajaran dan pemudahcara (PdPc) dilakukan. PAK-21 ini sangat penting untuk dilaksanakan kerana ia merangsang perubahan teknik pengajaran ke arah persediaan murid untuk menjadi asertif dan kompeten terutamanya dalam bidang pekerjaan kelak.

Sepanjang kurun ke-20, pelajar diterapkan dengan pembelajaran yang berasaskan tiga M iaitu membaca, menulis dan mengingat. Oleh yang demikian, pelajar abad ke-20 diajar untuk mengingat dan memahami konsep berdasarkan daripada pembacaan dan penulisan semata-mata. Bagi mengawal kelas abad ke-20, pelajar-pelajar tidak dibenarkan bercakap semasa proses pengajaran dan pembelajaran diadakan. Situasi ini menyebabkan pembelajaran bilik darjah abad ke-20 menjadi bosan dan menyebabkan pelajar tidak dapat fokus dalam kelas.

Natijahnya, pelajar menjadi malas untuk berusaha mencari sendiri informasi berkenaan dengan pembelajarannya, malahan mereka hanya menunggu sahaja maklumat disuap ke dalam minda mereka. Pelajar-pelajar yang dilahirkan tidak berdaya saing untuk diterima memasuki kursus-kursus idaman mereka di universiti kerana kurang nilai tambah yang sepatutnya diterapkan sepanjang masa pembelajaran, walaupun pelajar tersebut memperoleh keputusan yang cemerlang sehingga keputusannya 4.0 ataupun 3.92 di peringkat menengah tinggi (STPM).

Berbanding dengan pelajar abad ke-21, mereka perlu aktif di dalam kelas berbekalkan aktiviti-aktiviti yang bukan sahaja berteraskan 3M, malahan mereka dibimbing untuk melakukan aktiviti-aktiviti 4C. Aktiviti 4C ialah Communication (Komunikasi), Collaboration (Kolaborasi), Creativity (Kreativiti) dan Critical Thinking (pemikiran kritis). Aktiviti 4C ini menjadi teras kepada pembelajaran abad ke-21 ini di mana pelajar-pelajar semakin aktif dalam pembelajaran seharian serta digalakkan menggunakan teknologi terkini seperti teknologi pengkomputeran dan sebagainya.

Dalam komunikasi, pelajar diajarkan untuk bijak berkomunikasi dan memberikan idea mereka melalui proses sumbangsaran dan penekanan aspek sosial dititikberatkan bagi menjamin pelajar dapat berkomunikasi secara mapan. Dalam kelas Abad ke-21, guru akan bertindak sebagai fasilitator dengan bertanyakan soalan-soalan yang memerlukan pelajar memberikan idea yang terbaik dalam penjanaan pemikiran yang kritis dan kreatif. Selain itu, pelajar juga perlu membentangkan dapatan mereka kepada pelajar lain supaya komunikasi berkesan antara pelajar dapat dibentuk.

Seterusnya, secara kolaborasi pelajar akan bekerjasama antara satu sama lain untuk menyelesaikan tugasan yang diberikan oleh guru. Aktiviti berkumpulan ini dapat merangsang metakognitif pelajar

Iaitu kesedaran para pelajar terhadap perkara yang diketahui dan tidak diketahui semasa proses pembelajarannya. Dengan penekanan aktiviti dalam kumpulan ini, pelajar dapat meningkatkan lagi kemahiran-kemahiran lain yang boleh menjadi nilai tambah dalam diri mereka kelak seperti bertanggungjawab, menjadi pemimpin yang berjaya dan mempunyai semangat bersaing dengan sihat.

Kreativiti pula merupakan suatu elemen yang terpenting dalam kehidupan seharian kerana dengan ada kekreativitian sahaja yang boleh memacu kejayaan seseorang itu dalam bidang yang mereka ceburi. Dunia hari ini adalah dunia untuk orang-orang yang kreatif. Jika tiada kreativiti yang tinggi, Ikea tidak mampu menjual produknya dengan harga yang sangat kompetitif. Facebook dann Google pula akan bankrap dengan sewaan server dan data yang sangat mahal.

Namun begitu, mereka menjadi syarikat yang sangat kaya-raya disebabkan oleh kekreativitian mereka dalam bidang pengiklanan dan media sosial. Penyediaan pelajar dalam aktiviti di dalam kelas yang mana pelajar dibimbing untuk mencipta sesuatu yang baharu dapat membantu peningkatan kekereativitian generasi baharu di Malaysia dan kreativiti ini sangat penting dalam memastikan negara kita sentiasa dapat berdaya saing dengan rakyat-rakyat dari luar seperti Korea dan Jepun. Dengan penghasilan produk baharu ataupun pengubahsuaian produk sedia ada, hatta hanya di atas kertas sahaja, guru telah berjaya merangsang nilai kreativiti daripada pelajar mereka.

Pemikiran kritis juga merupakan elemen yang sangat penting dalam menentukan tahap kerasionalan pelajar yang disediakan. Pemikiran kritis ialah kebolehan seseorang untuk membuat penilaian terbaik terhadap sesuatu perkara termasuklah kebaikan dan kelemahan perkara tersebut. Pelajar diberi peluang untuk menilai hasil kerja kumpulan lain dan ahli kumpulannya sendiri. Dengan kebolehan mereka berfikir secara kritis, pelajar dapat menaiktaraf cara mereka mengkritik sesuatu ke arah kritikan yang membina.

Selain itu, pelajar dapat meningkatkan pemikiran kritis mereka dengan penerokaan pemikiran mereka untuk menilai idea-idea yang diterima secara rasional dan membuat pertimbangan sewajarnya dengan idea tersebut. Oleh yang demikian, pelajar boleh menjawab pelbagai soalan aras tinggi (soalan-soalan kemahiran berfikir aras tinggi atau KBAT) melalui pemikiran yang kritis dan dapat menyelesaikan pelbagai masalah yang mungkin timbul dalam dunia pekerjaan kelak.

Begitulah serba sedikit ringkasan PAK-21 yang perlu dilakukan oleh guru-guru sekolah dalam sesi PdPc dan teknik ini telahpun digalakkan oleh Pementerian Pendidikan Malaysia sejak 2014 lagi. Pelbagai kaedah dan cara boleh dilakukan seperti Kaedah Gallery Walk, Hot Seat, Forum dan sebagainya dalam pembelajaran aktif ini.

Justeru, pelajar yang lahir daripada pembelajaran aktif ini akan lebih bersedia dalam mengharungi gelombang Revolusi Perindustrian 4.0 di mana revolusi perindustrian 4.0 merupakan suatu zaman baharu dengan berkembangnya sistem pengkomputeran dan mesin menjadi semakin pintar. Kepintaran Buatan (Artificial Intelligent atau A.I.) ini menjadi teras kehidupan dan perindustrian hari ini kerana tanpa pengetahuan pengkomputeran yang tinggi, seseorang itu mungkin akan ketinggalan dalam pelbagai aspek kehidupan bermula dari zaman ini. Semua proses kehidupan kita memerlukan A.I. sebagai sambungan kehidupan kita pada masa ini, sehinggakan tanpa telefon pintar, seseorang itu berkemungkinan tidak boleh hidup dengan normal.

Dengan penguasaan kemahiran 4C ini, pelajar lebih bijak dalam percaturan dunia digital ini. Mereka dapat mengasingkan data-data yang benar dengan yang tidak benar dan mengaturcarakan A.I. untuk bekerja dengan lebih baik. Selain itu, penekanan Sains, Teknologi, Kejuruteraan dan Matematik (STEM) dalam PAK-21 membolehkan pelajar menjadi mahir dalam literasi pengkomputeran dan pengendalian telefon pintar mereka. Sedar atau tidak, semua laman sosial telah mewujudkan aplikasi android atau ios untuk kekal bersaing dalam dunia hari ini.

Di samping itu, penguasaan teknologi terkini dengan kemahiran PAK-21 membolehkan pelajar terkehadapan dalam pekerjaan di masa kini dan akan datang. Kebanyakan syarikat jualan sudah menggunakan aplikasi di telefon bimbit untuk memudahkan jual beli dan syarikat yang tidak menggunakan aplikasi pintar ini akan ketinggalan dalam jualan. Oleh sebab kejuruteraan perisian telefon pintar ini menjadi fenomena baharu, pelbagai peluang pekerjaan di bidang pengaturcaraan telefon pintar juga ditawarkan kepada pelajar yang kreatif dan inovatif.

Zaman revolusi perindustrian 4.0 ini menjadikan dunia yang luas ini menjadi kecil. Pelajar yang minat berniaga juga boleh menjual produk mereka ke mana-mana sahaja seluruh dunia ini dengan saiz pasaran yang sangat besar, lebih 2 billion manusia berhubung dengan kerap di atas talian dalam media sosial. Fenomena lain dalam dunia revolusi perindustrian ini ialah penghasilan video yang kreatif dan dapat menjana keuntungan yang tinggi dengan penghasilan video yang menarik perhatian orang untuk membeli produk mereka.

Di samping itu, video juga dapat menjana keuntungan di bidang pengiklanan. Seorang vlogger yang terkenal mampu mennjana pendapatan beribu-ribu ringgit, malahan beratus-ratus ribu ringgit melalui pengiklanan di video mereka. Pelajar yang mahir dengan PAK-21 dan menguasai tenologi yang baik sudah tentu mampu untuk menghasilkan keuntungan melalui nilai tambah yang ada pada diri mereka dan kemahiran berfikir yang sangat baik, seterusnya dapat meningkatkan status sosial mereka dan menjadikan mereka lebih berjaya dalam bidangyang mereka ceburi.

Sebagai kesimpulan, pembelajaran abad ke-21 perlu dititikberatkan demi menjamin kelangsungan masyarakat Malaysia yang berdaya saing, kreatif dan rasional dalam membentuk negara bangsa yang berjaya dan kompeten terhadap negara-negara lain. Guru-guru yang mengajar disarankan untuk pelbagaikan lagi kaedah pengajaran dengan mengambil berat Kaedah Pembelajaran Abad ke-21 ini. Selain itu, ibu bapa dan masyarakat umum juga perlu tahu mengambil tahu dan menggalakkan lagi pembelajaran ini diteruskan di Malaysia dalamm pembinaan generasi baharu yang asertif, berwawasan, berdaya saing dan mempunyai pemikiran kelas pertama setanding dengan negara-negara maju yang lain.

Rujukan:


Rupa-Rupanya Sotong Kurita Haiwan Yang Bijak!

Mungkin semua sudah lupa tentang Paul the Octopus. Sotong kurita ini pernah tular sebelum zaman kebangkitan Facebook. Ia hidup antara 26 Januari 2008 hingga 26 Oktober 2010.

Dalam tempoh dua tahun ini, ia mencapai populariti global kerana berjaya membuat ramalan untuk Euro 2008 bagi pihak Jerman.  Jerman dijadualkan bertembung dengan Poland, Croatia, Austria, Portugal, Turki dan Sepanyol.

Keenam-enam perlawanan, ia meramal Jerman menang. Hanya dua kali ia tersilap.

Dalam Piala Dunia 2010 pula, Paul meramal kekalahan Argentina. Lucunya seorang tukang masak Argentina naikkan resepi sotong kurita di Facebook sebagai balasan.

Jadi senang kata, sotong kurita memang kerap menonjol diri yang agak bijak. Cuma ketika itu ramai tidak sedar. Berkali-kali sebenarnya sotong kurita menunjukkan kebolehan untuk berfikir.

Sebuah akuarium di Santa Monica, California, pernah mengalami situasi yang mencurigakan. Pada suatu pagi, pekerja mereka terkejut melihat lantai dibanjiri air laut begitu banyak.

Rupanya sepasang sotong kurita telah ternampak dan menarik sebuah injap yang serba longgar (Pool, 2009). Ini mungkin boleh dibuat secara kebetulan saja. Tetapi bukti-bukti lain mendedahkan kebijaksanaan sotong kurita.

Sotong kurita pernah dilihat mahir membina tembok dengan menggunakan batu atau cangkerang. Kemahiran ini juga dilihat dalam sotong kurita berurat yang lain.

Pada tahun 2009, Muzium Victoria di Australia mendapati sotong mereka mencari kulit kelapa di dasar laut… mencucinya dan membawa untuk tujuan pembinaan tempat persembunyian (Finn, Tregenza, & Norman, 2009).

Malah, sotong kurita juga akan bermain sesama sendiri, menunjukkan personaliti masing-masing yang berlainan antara satu sama lain. Sebab itulah setiap sotong kurita dalam akuarium diberikan nama, dikenalpasti melalui warna dan perangai.

Sebuah kajian dijalankan pada 44 sotong kurita. Setiap dua minggu, mereka akn membuka tangki dan menyentuh sotong dengan berus tabung uji. Kemudian mereka akan diberikan makanan iaitu ketam yang digemari.

Dapatan mereka ialah, 44 sotong kurita memberikan 19 respon berlainan. Ada yang memberi tindakbalas pasif – ada yang mempunyai sifat ingin tahu.

Dan sifat sotong ini diwarisi turun-temurun mereka pula, dengan personaliti bagaikan sambungan walaupun tidak dibesarkan bersama. Ini menunjukkan personaliti masing-masing ialah tenunan genetik (Dean, 2019).

Malah sotong kurita berkemahiran dalam menyelesaikan masalah melalui proses “trial and error”.

Pada tahun 2017, saintis mengenalpasti cara sotong kurita mengeluarkan daging daripada haiwan bercangkerang.

Mereka diberikan kupang dan kerang. Selalunya mereka akan memilih kupang kerana mudah dibuka sendiri. Kerang pula perlu digerudi menggunakan anggota macam lidah.

Ada masanya saintis mengikat makanan menggunakan wayar. Sotong kurita didapati menukar teknik sahaja untuk membuka, sekali gus membuktikan potensi penyelesaian masalah dan kepelbagaian strategi untuk mencapai matlamat – selesaikan yang mudah dulu.

Warisan genetik dan strategi penyelesaian berputik daripada otak seakan-akan sama seperti manusia.

Proses otak pun sama seperti manusia. Dan sotong kurita mampu menyimpan memori buat suatu jangka masa lama, menunjukkan jejak evolusi antara dua makhluk ini (common ancestor).

Manusia mungkin telah lama selesa dengan kedudukan sebagai spesis paling pintar di dunia. Memang tidak boleh dinafikan manusia pandai, dan tidak boleh dibandingkan dengan sotong kurita.

Cuma masalahnya – sotong kurita tidak menyertai money game sampai lebur RM5,000 pun.

RUJUKAN:

Dean, S. (2019, Mac 6). Octopus and Squid Evolution Is Officially Weirder Than We Could Have Ever Imagined. Science Alert.

Finn, J.K., Tregenza, T., & Norman, M.D. (2009, Disember 15). Defensive tool use in a coconut-carrying octopus. Current Biology. 19 (23).

Pool, B. (2009, Februari 27). Did this mollusk open a bivalve? Los Angeles Times.


Khazanah Yang Hilang – Pencarian Loceng Emas Dhammazedi

Loceng Besar Dhammazedi dianggap sebagai loceng paling besar di dunia. Penghasilan loceng ini diperintahkan oleh seorang raja kurun ke-15 dari Kerajaan Hanthawaddy (wilayahnya meliputi Burma/Myanmar moden) yang bernama Dhammazedi.

Loceng ini dicatatkan sempat menjadi mercu kebanggaan masyarakat tempatan hanya selama kurang lebih 200 tahun sebelum ia dirampas dan hilang di tangan seorang pengembara Eropah. Loceng Besar Dhammazedi dipercayai masih terdampar di dasar sebatang sungai (atau sering disebut di pertemuan antara Sungai Yangon dan Sungai Bago) di Burma/Myanmar. Sejumlah usaha telah dilakukan bagi menjejaki kedudukan loceng ini, namun tiada yang meraih keberhasilan.

SEJARAH LOCENG

Kisah Loceng Besar Dhammazedi bermula sekitar tahun 1480 Masihi. Sekitar waktu itu, pemerintah Kerajaan Hanthawaddy yang bernama Raja Dhammazedi diceritakan telah memerintahkan bancian isi rumah dilakukan di seluruh kerajaannya. Menteri-menteri yang terlibat bertindak menyelewengkan kuasa yang diberikan semasa menjalankan tugas berkenaan. Tidak hanya merekodkan jumlah isi rumah, mereka turut mengenakan cukai ke atas rakyat.

Apabila perkara ini sampai ke pengetahuan raja, beliau sama sekali tidak bersenang hati. Untuk menenteramkan kemurkaan raja mereka, menteri-menteri itu pun mencadangkan agar sebuah loceng dihasilkan dengan menggunakan tembaga yang telah mereka ambil daripada rakyat. Buah fikiran ini dipersetujui oleh raja dan usaha penghasilan pun dimulakan.

Secara keseluruhan, menteri-menteri Dhammazedi telah mengumpulkan hampir sebanyak 300 tan tembaga. Selain daripada tembaga, loceng tersebut juga diperbuat dengan menggunakan perak, emas dan timah. Malah, ia turut ditatahkan dengan batu zamrud dan batu nilam. Loceng ini kemudiannya dihadiahkan oleh raja kepada Pagoda Shwedagon (tapak Buddha yang paling keramat di Burma/Myanmar) di Dagon (kini Yangon). Menurut legenda masyhur, loceng tersebut diletakkan di sebelah pagoda.

CATATAN-CATATAN BALBI

Catatan lain yang memerihalkan loceng ini boleh ditemukan dalam catatan-catatan seorang pedagang dari Venice yang bernama Gasparo Balbi. Beliau mengunjungi Dagon pada hujung kurun ke-16 Masihi. Balbi mencatatkan bahawa ketika mengunjungi Pagoda Shwedagon, beliau berpampasan dengan sebuah loceng besar di dalam dewan dan bukannya di luar pagoda sebagaimana yang didakwa oleh legenda masyhur. Berkemungkinan loceng ini dipindahkan ke dalam bangunan pada suatu tempoh masa. Apapun, perincian yang dilakukan oleh Balbi adalah sepertimana berikut:

“Aku menemukan di dalam sebuah dewan indah sebuah loceng yang sangat besar, yang kami (kemudiannya) mengukur (loceng tersebut), dan mendapati bahawa ianya berukuran tujuh langkah dan tiga depa, dan ia dipenuhi dengan aksara dari atas hingga bawah, tersusun sangat rapat hingga satu huruf menyentuh huruf yang lain, namun tiada bangsa yang dapat memahaminya.”

KISAH DE BRITO

Seorang lagi orang Eropah yang direkodkan pernah menemui loceng ini mempunyai rancangan yang tersendiri terhadap khazanah gergasi tersebut. Seorang pengembara Portugis bernama Filipe de Brito y Nicote dicatatkan telah mendirikan sebuah pos perdagangan di Syriam (kini Thanlyin) sekitar penghujung kurun ke-16 atau awal kurun ke-17 Masihi. Mengambil kesempatan di atas kemunduran kuasa diraja di Burma, pengembara Portugis ini melebarkan pengaruhnya di seluruh kawasan berhampiran sungai. Malah, beliau turut menguasai Dagon dan kawasan pinggiran di sekitar menjelang tahun 1600.

Pada tahun 1608, de Brito memutuskan untuk memindahkan Loceng Besar Dhammazedi dari Pagoda Shwedagon. Pengembara ini berhasrat mahu membawa loceng tersebut ke Syriam, di mana di sana beliau boleh mencairkannya dan menggunakan logamnya untuk menghasilkan laras-laras meriam bagi kegunaan kapal-kapalnya.

De Brito dicatatkan berjaya mengangkut loceng ini ke Sungai Bago, di mana ia dimuatkan ke atas sebuah rakit. Rakit ini diikat pada kapal utama de Brito, dan memulakan perjalanannya mengharungi sungai. Tatkala tiba di pertemuan antara Sungai Bago dan Sungai Yangon, rakit ini pecah sekaligus loceng tersebut tenggelam ke dalam dasar sungai.

LOKASI YANG TIDAK DIKETAHUI

Walaupun Loceng Besar Dhammazedi telah pun hilang selama lebih 400 tahun, ia masih belum dilupakan oleh masyarakat Burma/Myanmar. Pada tahun 2014, dilaporkan bahawa dalam tempoh 25 tahun kebelakangan, sekurang-kurangnya tujuh buah percubaan serius untuk menjejaki  loceng bersejarah ini telah dilakukan. Bagi masyarakat Burma/Myanmar, loceng ini dianggap sebagai khazanah negara merangkap khazanah Buddhisme. Justeru, besar kemungkinan usaha untuk mencari loceng ini akan dilanjutkan lagi di masa hadapan.

TERJEMAHAN:

Wu Mingren. (14 Mei 2016). Lost Treasure: The Search for the Great Golden Bell of Dhammazedi. Ancient Origins.
https://www.ancient-origins.net/history/lost-treasure-search-great-golden-bell-dhammazedi-005892


Perumpamaan Wanita Dalam Bahasa Dan Sosiobudaya Melayu

Mutakhir ini, kita sering dipertontonkan dengan kemunculan SJW dalam Feminazi, juga perjuangan seksualiti songsang wanita yang digambarkan kononnya sebagai perjuangan mengangkat martabat wanita melawan penindasan para patriarki.

Namun apa yang hilang dalam pemaknaan dan tidak dipedulikan antaranya adalah penghargaan nilai terhadap wanita sejagat, lebih-lebih lagi nilai wanita dalam sosiobudaya Melayu.

Sebenarnya, penghargaan budaya Melayu terhadap personaliti dan watak wanita kami banyak digambarkan dalam laras bahasa yang mengagumkan. Paras rupa dan kecantikan wanita Melayu diumpamakan dalam nada bahasa yang begitu halus dan berseni sekali penzahirannya.

Alam semulajadi banyak menjadi rujukan orang Melayu terdahulu apabila mahu memberi gambaran indah tentang wanita. Ia menjadi rujukan kerana Alam Melayu sendiri dipenuhi dengan keindahan alam semulajadi yang memukau dan menakjubkan.

Jika difahamkan secara literal, ia mungkin dilihat sebagai objektifikasi wanita, namun sebenarnya ia merupakan satu penghormatan kepada kaum hawa, pujian halus dan tersembunyi namun menonjol.

Melalui medium Bahasa Melayu, ada kecerdikan tersendiri bagaimana Melayu menggambarkan rupa bentuk dan paras rupa wanita-wanitanya secara halus tetapi tulus. Ia kekal berselindung, tetapi jujur memuji.

Such finesse expression is a subtle yet profound statement about our Malay women since a long time ago.

Kita biasa sahaja mendengar misalnya “Pipi bak pauh dilayang”, atau “Rambut ikal mayang mengurai” misalnya, namun ada banyak lagi yang analogi seumpamanya digunakan budaya Melayu seperti berikut;

1. “Dahi sehari bulan”
Seperti gambaran bulan yang baru berusia sehari bila masuknya bulan baharu, menggambarkan dahi yang luas dan licin berseri.

2. “Kening awan ditulis”
Perhatikan awan yang berkepul bila dilalui deruan angin, bagai pena yang menulis awan, ada garisan awan yang nipis halus namun menonjol keluar dari awan tersebut. Itulah gambaran bagi bulu kening yang terbentuk dan terletak cantik, hitam dan tajam di hujung mata.

3. “Hidung kuntum melur belum kembang”
Bunga melur adalah antara bunga yang popular menjadi tumbuhan hiasa dan wangian di laman-laman rumah Melayu. Ia bahkan bunga yang ada nilai signifikan di dalam masyarakat India dan Cina. Kuntum bunga melur yang belum kembang terbentuk cantik terletak atas sepalnya.

4. “Mata bintang timur”
Bintang Timur sebenarnya bukan bintang, ia adalah planet Zuhrah. Planet ini pada langit terang waktu pagi akan menyala cerah di langit, menggambarkan mata wanita yang galak dan bersinar indah. Zuhrah atau Venus dalam bahasa Inggeris juga sering menjadi perlambangan wanita secara harfiah dalam budaya Barat.

5. “Telinga telepok layu”
Telepok adalah satu lagi bunga yang sering dijadikan perlambangan di dalam sosiobudaya Melayu. Telepok atau telipok (kerana ejaan asalnya dalam ejaan Jawi lama ‘تليڤوك’) adalah bunga yang tumbuh dengan sulur di dalam air. Apabila layu, ia akan menguncup tunduk cantik dari tangkai menggambarkan telinga wanita yang tirus berjurai menambahkan seri muka.

6. “Dagu lebah bergantung”
Mengapa lebah bergantung? Lebah yang bergantung dari sarangnya akan memperlihatkan punggungnya yang tajam terbentuk. Ia juga sama dengan salah satu ciri kejuruteraan rumah Melayu yang dilengkapi dengan ‘lebah bergantung’ bertujuan untuk mencucuri air agar lebih tetap pada satu tempat sahaja. Ia melambangkan dagu yang tirus, sekaligus membentuk muka yang bujur sirih.

7. “Jari tombak serai”
Serai jika dikupas dari rumpun dan dijadikan setangkai-setangkai menyerupai bentuk tombak. Ia menggambarkan jari yang halus, tirus dan mulus, sesuai dengan bentuk idaman jari para wanita.

8. “Lampai bagai pimping di lereng”
Ciri kelampaian wanita Melayu digambarkan pada sejenis (tinggi dan kecil) tumbuhan berbatang rongga bernama pimping, yang dilihat lebih gah pula tingginya apabila ia tumbuh di lereng (bukit, gunung, tanah tinggi, rabung).

9. “Lemah bagai lenggundi muda.”
Imej wanita Melayu diperindahkan dengan menggunakan rupa bentuk daun lenggundi, juga sejenis tumbuhan yang tumbuh panjang dan melebar di tengah. Lenggundi muda pula adalah sesuai pula dengan sifat dan sikap lemah (gemalai) juga keindahan bunganya, menggambarkan sifat feminin wanita Melayu.

Ini hanya sebahagian kecil contoh perumpamaan Melayu. Jelas ianya begitu teliti dan berkias, menyamakan paras rupa wanita dengan ciri-ciri alami dan semulajadi.

Sememangnya, simbiosis antara Melayu dengan alam sekitar ini mengilhamkan perkaitan sifat kewanitaan perempuan Melayu yang telah lama wujud, bukan sahaja di dalam pekerjaan atau aktiviti fizikal harian Melayu, malah dalam pertuturan, wujud sebati di dalam bunga-bunga pertuturan harian Bahasa Melayu.

Selamat Hari Wanita Sedunia!


Titanoboa – Ular Gergasi Yang Pernah Merayap Di Muka Bumi

Secara umum, kita mengetahui tentang spesis-spesis ular dari kebanyakan siaran seperti Animal Planet, buku, media elektronik ataupun ke zoo.

Paling tidak pun dalam filem, Pasti ramai di antara kita pernah menonton filem berjudul Anaconda, bukan? Melalui filem sahaja kita dapat bayangkan betapa besarnya spesis reptilia ini.

Berita kurang baik buat individu yang mempunyai ophidiophobia, Dalam sejarah pernah mencatatkan kewujudan satu spesis ular bersize gergasi, iaitu spesis Titanoboa yang pernah mendiami kawasan Colombia pada zaman purba dahulu.

Setakat ini, Ahli Paleontologi menemui fosil rangka ular sebesar ini dan membuat penyelidikan ke atasnya, kemudian mereka mencipta ukuran-model bagi menentukan anggaran saiz ular tersebut.

Model Titanoboa ular gergasi pernah dipamerkan di sebuah pameran di New York City’s Grand Central Terminal 2012.

Titanic boa

Nama Titanoboa diilhamkan dari perkataan ‘Titanic Boa’ oleh kerana ukurannya yang sangat besar. Ahli Paleontologi membuat anggaran bahawa Titanoboa mampu mencapai panjang maksimum 12.8 meter – 14.9 meter, dan berat mencecah lebih 1134kg! Manakala lilitan badan sekitar 0.9meter.

Sebagai perbandingan, secara purata spesis Anaconda atau nama saintifiknya Eunectes mampu membesar dan panjang mencapai sekitar 4.6 meter – 6meter dan seberat 227kg.

Penemuan Titanoboa

Penemuan Titanoboa dibuat pada dekad pertama abad ke-21 di Cerrejón, sebuah lombong arang batu di bahagian utara Colombia. Kempen yang membawa kepada penemuan itu dimulai pada tahun 1994, ketika ahli geologi Kolombia Henry Garcia menemukan fosil yang tidak dikenalnya yang dilabelnya sebagai ‘Petrified Branch’ dan meletakkannya di dalam kotak paparan syarikat arang batu.

Pada tahun 2003, seorang pelajar geologi sarjana Kolombia bernama Fabiany Herrera berada di Cerrejón untuk lawatan lapangan ketika beliau menemui sisa-sisa tumbuhan yang telah difosilkan. Oleh kerana kawasan ini belum pernah diterokai oleh Ahli Paleontologi sebelumnya, Salah seorang penyelidik yang dijemput untuk menyertai ekspedisi itu ialah Scott Wing, kurator tanaman fosil di Smithsonian’s National Museum of Natural History.

Dalam hal ini, Scott Wing menyedari bahawa fosil Garcia tidak mempunyai ciri-ciri tumbuh-tumbuhan, kemudian mengirim gambar Fosil Garcia kepada pakar lain untuk diselidik. Jonathan Bloch, ahli paleontologi di University of Florida. Bloch mengenal pasti fosil itu sebagai bahagian tulang rahang haiwan darat.

Ini kerana fosil jenis vertebrata darat dari zaman Paleosen tidak pernah dijumpai di bahagian Amerika Selatan sebelum itu. Dipercayai terdapat lebih banyak fosil haiwan seperti itu di lokasi tersebut.

Mengenal Pasti Ular Titanoboa

Sehingga tahun 2007, bagaimanapun Vertebra Titanoboa belum dikenal pasti dan para penyelidik masih tidak mempunyai jawapan. Ketika fosil berlabel ‘buaya’ diperiksa. Satu lagi ekspedisi baharu dijalankan dengan harapan dapat menemukan lebih banyak tulang haiwan ini. Akhirnya, sebanyak 100 vertebra ular dari 28 haiwan dikumpulkan. Dengan tulang belakang, ahli paleontologi dapat membuat anggaran ukuran ular prasejarah.

Tahun 2012, sekali lagi penemuan penting mengenai Titanoboa yang dijumpai para penyelidik. Kali ini tengkorak ular dijumpai. Dikatakan penemuan ini jarang berlaku kerana tengkorak ular sangat rapuh dan biasanya akan hancur selepas haiwan itu m4ti.

Titanoboa Makan Apa?

Salah satu keistimewaan tengkorak ini ialah ia mempunyai giginya yang rapat,  Ini telah menyebabkan para pakar membuat spekulasi bahawa Titanoboa adalah pemakan ikan spesis tertentu, bukan semua jenis ikan.

Namun, dengan mempertimbangkan ukurannya, Titanoboa menjadikan penyu dan buaya prasejarah sebagai menu habitatnya.

Penemuan kemudian mendorong penciptaan model Titanoboa pada 2012 yang dipamerkan di Grand Central Terminal New York City untuk mempromosikan dokumentari Smithsonian Titanoboa.


Belajar Marketing Gaya Cina Purba

Pada zaman dinasti Ming, seorang tukang roti membuka kedai roti dan mengundang ilmuwan terkenal Xu Wei untuk menuliskan nama kedai rotinya. Dalam menulis nama kedainya, Xu Wei kurang menulis satu titik atas untuk karakter “hati” 心, tapi si tukang Roti tidak tau hal itu.

Kerana karakter yang “aneh” itu orang-orang pun memperhatikan nama kedainya dan mulai bertanya-tanya, “kenapa papan nama kedai ini aneh?”, “kenapa titik di karakter hati hilang? Mungkin mereka menjual roti spesial, yang memenuhi kekurangan dalam hati kita, ayo kita coba. ” kata orang-orang.

Jualan roti itu pun sangat bagus, banyak pembeli datang, hingga pada suatu hari, pelanggannya bertanya “Roti mu enak, tapi ada kesalahan dalam penulisan nama kedai rotimu, ada titik yang hilang dalam karakter hati.”Mendengat hal ini, tukang roti pergi mencari Xu Wei. Ia meminta Xu Wei untuk memperbaiki nama kedainya. Tapi Xu Wei menolak, “Lebih baik tidak usah diperbaiki.” kata Xu Wei.

Tapi tukang roti tetap meminta Xu Wei memperbaiki nama kedainya, “jika anda tidak memperbaiki nama kedai rotiku, orang orang akan mengejekku kerna aku buta huruf.”

Xu Wei pun akhirnya memperbaiki nama kedai roti itu dengan menambah titik atas karakter hati. Akan tetapi jualan kedai roti itu pun makin berkurang, tukang roti pun kembali menjumpai Xu Wei. “Kenapa sekarang kedaiku sedikit pembeli?” tanya tukang roti. “Sekarang setelah nama kedaimu diperbaiki, orang orang tak lagi memperhatikan nama kedaimu, dan jualanmu pun terpengaruh, lagi pula dengan titik yang hilang, artinya orang orang mengisi hati mereka dengan rotimu. Kini hati mereka telah penuh, dan mereka tidak mendatangi kedaimu lagi. ” kata Xu Wei.

Artikel dikirimkan oleh Nazim Chalil Ahmad untuk The Patriots.


Shinkansen – Enjin Kebangkitan Ekonomi Jepun

Nama
Shinkansen mungkin asing dalam kalangan rakyat Malaysia tetapi di Jepun, ia
sesuatu yang amat dikenali populasi negara Matahari Terbit. Ini kerana ia
sebenarnya merujuk kepada keretapi berkelajuan tinggi atau keretapi peluru.
Semasa rangkaian keretapi ini dibangunkan, ia dibina dengan tujuan menyambung
wilayah-wilayah Jepun yang jauh dengan ibu kota Tokyo, sekaligus membawa kepada
pertumbuhan dan pembangunan ekonomi serta berperanan sebagai rangkaian keretapi
komuter. Tetapi bagaimana semua ini berlaku?

SEJARAH SHINKANSEN

Landasan
keretapi pertama Jepun dibina pada tahun 1872 yang menghubungkan Shinbashi,
Tokyo dan Yokohama dengan selatan wilayah Kanagawa. Landasan tersebut dibina
menggunakan 1,067 milimeter landasan sempit atas nasihat jurutera-jurutera
British yang dibawa pihak kerajaan semasa mahu memperkenalkan teknologi
keretapi Eropah di negara tersebut. Menurut laporan beberapa pihak, mereka
berhujah landasan yang lebih rapat dilihat lebih sesuai dengan keadaan muka
bumi Jepun yang mendorong kepada pemilihan landasan sempit sebagai landasan
pertama mereka.

Untuk
dekad-dekad berikutnya, usaha mereka untuk menggunakan 1,435 milimeter landasan
lebih luas menggantikan landasan sempit sentiasa berakhir dengan kegagalan.
Tokyo merasakan dengan kemajuan ekonomi yang dikecapi ketika itu, negara
tersebut memerlukan satu cara untuk menjadikan keretapi lebih pantas. Dan ini
memaksa mereka mengeluarkan sejumlah besar modal politik untuk menolak agenda
ini ke hadapan. Namun, landasan sempit terus kekal menjadi norma. Satu contoh
cubaan ini ialah Projek Danggan Ressha (keretapi peluru) yang dirancang pada
tahun 1939.

Tujuan
perlaksanaan projek ialah meningkatkan kemampuan pengangkutan ke landasan Sanyo
dan Tokaido termasuk menukar landasan sempit kepada landasan lebih luas untuk
penggunaan keretapi laju penumpang dan kargo. Namun satu perkara yang
menjejaskan projek ini ialah pertempuran sengit di Teater Pasifik semasa Perang
Dunia Kedua (WWII). Walaupun kerajaan sudah menyediakan tanah untuk landasan
dan terowong, ianya dihentikan dan terabai begitu saja sehinggalah apabila
Jepun kembali memanfaatkannya dan menjadikan ia sebahagian daripada Tokaido
Shinkansen.

Selepas tamat WWII, sudah mula kedengaran mahu membawa balik idea keretapi peluru dan ia sudah dirancang sejak tahun 1957. Namun ramai yang menentang idea tersebut kerana kedudukan keretapi sebagai pengangkutan utama semakin merosot. Para pembaca perlu faham, idea ini timbul lima tahun selepas berakhirnya penjajahan Amerika Syarikat di Jepun dan negara Uncle Sam itu masih lagi memainkan peranan penting dalam negara tersebut.

Tetapi selepas Tokaido Shinkansen dirasmikan oleh Maharaja Hirohito sembilan hari sebelum berlangsungnya Sukan Olimpik Tokyo 1964, ia mula menjadi kegemaran para penumpang. Semasa ia diperkenalkan, ia berkemampuan bergerak dari Tokyo ke Osaka dengan kelajuan 210 kilometer sejam sekaligus menjadikan ia sebagai antara keretapi paling laju dan maju pada zamannya, mengatasi kelajuan keretapi lain termasuk keretapi British yang hanya bergerak dengan kelajuan 160 kilometer sejam. Dan ia menjadi pelopor kepada keretapi peluru lain seperti keretapi TGV (Perancis), keretapi ICE (Jerman) dan keretapi Pendolinos (Itali).

Tindakan Jepun yang mara ke hadapan dari segi ini sebenarnya hanyalah sebahagian daripada kebangkitan ekonomi dan budaya mereka dalam tempoh 20 tahun selepas WWII. Menerusi Tokaido Shinkansen, para pengunjung Olimpik 1964 menyaksikan sebuah negara yang kembali bertenaga dengan budayanya yang mengujakan seiring dengan perkembangan keretapinya.

Maka tidak hairanlah semasa dekad 60-an, Jepun menjadi tumpuan ikon dekad tersebut dari Ella Fitzgerald hinggalah kumpulan pujaan ramai, The Beatles. Ini ditambah pula dengan imej Tokaido Shinkansen menunjukkan keretapi ikonik itu melalui kawasan yang dipenuhi pokok sakura dengan latar belakang Gunung Fuji, sekaligus menunjukkan gabungan imej diraja lama dan dunia demokratik baru.

Tetapi
tiada siapa boleh nafikan kos pembinaan Tokaido Shinkansen ini amat mahal.
Malah, kos pembinaan melambung sebanyak 100% sekaligus memaksa Presiden
Syarikat Keretapi Kebangsaan Jepun, Shinji Sojo dan ketua juruteranya, Hideo
Shima meletak jawatan. Dan semasa Maharaja Hirohito merasmikan kebanggaan baru
negara Matahari Terbit itu, kedua-duanya langsung tidak dijemput ke upacara
pembukaan keretapi itu. Idea yang dianggap gila ini diperkenalkan pada tahun
1959 apabila Shima dijemput sebagai pereka dan jurutera untuk gerabak keretapi,
landasan dan perkhidmatan keretapi.

Pasukan
Shima mendapat idea untuk membina satu landasan baru yang boleh berjalan di
atas jejambat gaya lebuh raya yang dinaikkan sambil memastikan tahap kecerunan
kekal stabil sepanjang masa. Lengkungan pada landasan pula dipastikan sentiasa
berada pada kadar minimum. Dan untuk memastikan ia mendapat reputasi sebagai
kelajuan yang pantas dan ketepatan masa, model keretapi lama tidak dibenarkan
berkongsi landasan dengan Shinkansen. Ini kerana model lama bergantung kepada
landasan sempit untuk bergerak sementara landasan Shinkansen menggunakan ukuran
standard Amerika dan Eropah iaitu 1.4 meter.

Rekaan
landasan keretapi pertama Shima ini pada mulanya digunakan untuk generasi
terakhir keretapi stim dan salah satu model ini memecah rekod kelajuan keretapi
stim Jepun pada tahun 1954. Walaupun namanya sedikit tercalar kerana menyumbang
kepada pertambahan kos Tokaido Shinkansen, beliau dilantik sebagai Pengerusi
Agensi Pembangunan Angkasa Lepas Jepun (NASDA sebelum digabungkan dengan dua
agensi angkasa lepas lain untuk membentuk JAXA) dan diangkat sebagai Bapa
Shinkansen.

INOVASI DAN IMPAK SHINKANSEN

Sejak
dibuka secara rasmi kepada orang ramai lebih 50 tahun lepas, Tokaido Shinkansen
sudah membawa 5.5 bilion penumpang sementara rekaannya juga semakin menarik dan
radikal. Dengan muncung yang panjang, roda tersembunyi dan cat hijau atau biru
yang berkilat, model keretapi terbaru siri E5 dan E6 menawan hati sesiapa saja
yang melihat. Selepas berlepas dari stesen, ia boleh bergerak dengan kelajuan
270 kilometer sejam dalam tiga minit dan pada sesetengah seksyen landasan,
mampu bergerak dengan kelajuan 320 kilomter sejam.

Dalam
gerabak, penumpang merasa selesa dan tidak terganggu dengan bunyi atau getaran
keretapi yang selalu dialami bila menggunakan keretapi biasa. Para penumpang
boleh menghela nafas lega kerana Shinkansen turut menyediakan tandas yang
bersih, kerusi yang boleh direbahkan dan pramugari membawa minuman dan kotak
bento sebagai hidangan kepada penumpang. Staf keretapi juga berpakaian kemas
dan profesional serta berkelakuan sopan dan berhemah.

Muncung
panjang Shinkansen ini bukan saja membantu meningkatkan kelajuan keretapi
tetapi juga mengurangkan bunyi keretapi dari landasan dan semasa ia keluar dari
terowong. Ini kerana isu ini amat membimbangkan penduduk yang menetap
berhampiran dengan landasan keretapi itu. Untuk mengelak masalah itu timbul
selepas ia dibawa ke mahkamah pada tahun 1986, Syarikat Keretapi Kebangsaan
Jepun mula membina sekatan untuk mengurangkan pencemaran bunyi dan menambahbaik
rekaan keretapi. Idea muncung ini diambil dari paruh burung raja udang hasil
dari pemerhatian jurutera Eiji Nakatsu.

Nakatsu
yang memang dikenali sebagai peminat burung melihat keupayaan burung itu
terbang dari udara menuju ke air dengan pantas tanpa mencetuskan sedikit
percikan. Muncung ini bukan saja menjadikan keretapi peluru yang digunakan pada
tahun 1997 lebih laju tetapi juga mengurangkan kesan debum bunyi. Buktinya pada
tahun itu, syarikat keretapi JR-West mula menggunakan Shinkansen 500 secara
komersial di mana ia mampu bergerak selaju 300 kilometer sejam dan masih
memenuhi standard kawalan bunyi yang ditetapkan. Selain itu, masa perjalanan
antara Shin-Osaka dengan Hakata juga berjaya dipendekkan dari dua jam 32 minit
kepada dua jam 15 minit.

Dan
untuk memastikan keretapi peluru ini sentiasa menepati masa, para pemandu
dilatih untuk berusaha menepati jadual perjalanan keretapi. Ini bukan sekadar
satu kebanggaan bagi syarikat keretapi tetapi juga satu keperluan memandangkan
bilangan penumpang yang perlu dibawa sepanjang masa. Justeru, sebarang bentuk
pemindahan perlu dibuat dengan tepat. Ini kerana jika berlaku kelewatan atau penangguhan,
ia boleh memberi kesan kepada keberkesanan jadual perjalanan Shinkansen untuk
hari berkenaan. Justeru, tidak hairanlah wujud laporan tindakan disiplin
melampau ke atas pemandu keretapi yang lewat atau terlalu awal sehingga
menimbulkan kemarahan kesatuan pekerja di sana.

Sepanjang
operasinya yang mencecah 55 tahun dan mengangkut 10 bilion penumpang,
Shinkansen mempunyai rekod keselamatan yang bagus. Tiada laporan yang
menyatakan penumpang mati akibat keretapi peluru tergelincir atau berlanggar
dengan keretapi lain. Berikutan situasi Jepun yang berada dalam Lingkaran Api
Pasifik, maka tidak hairanlah keretapi sebegini turut diuji dengan gempa bumi
dan ribut taufan. Dalam situasi tersebut, Shinkansen mempunyai Sistem Penggera
dan Pengesan Keretapi Segera (UrEDAS) iaitu sejenis sistem brek automatik yang
membolehkan keretapi berhenti secara automatik jika sensor mengesan aktiviti
gempa bumi di landasan. Bagaimanapun, ada kes di mana seorang terbunuh dan
beberapa lagi cedera apabila pintu keretapi menghimpit mereka semasa ditutup.
Ada juga laporan kes bunuh diri mereka berdiri di atas landasan semasa
Shinkansen bergerak.

Rangkaian
landasan keretapi Shinkansen ini terus berkembang dengan generasi terbaru
keretapi ini akan bergerak ke Hokkaido melalui sebuah terowong dasar laut pada
tahun 2016 dan dijangka boleh sampai ke Sapporo pada tahun 2035. Pada ketika
itu, seksyen pertama generasi baru Chuo Shinkansen yang bergerak dari Tokyo ke
Osaka sudah dibuka dengan menggunakan teknologi maglev. Sistem ini yang
membolehkan keretapi mengambang di atas landasan boleh sampai ke Tokyo atau
Osaka dalam tempoh sejam dengan kelajuan 500 kilometer sejam. Chuo Shinkansen
dijangka mula beroperasi pada tahun 2027.

Teknologi
Shinkansen sudah mula dieksport ke negara-negara luar dengan Syarikat Keretapi
Kebangsaan Jepun memfokuskan kepada kebolehan keretapi berjalan mengikut jadual
dan rekod keselamatannya yang cemerlang. Antara negara yang mendapat manfaat
dari pengeksportan teknologi ini ialah Taiwan melalui Taiwan Shinkansen yang
mula beroperasi pada tahun 2007. Sementara China mereka gerabak dan keretapi
laju mereka berdasarkan rekaan gerabak Shinkansen.

Ketika
ini tiada negara yang mengimport sepenuhnya sistem keretapi berkelajuan tinggi
Jepun tetapi beberapa negara seperti Amerika Syarikat dan India sudah
menunjukkan minat membangunkan keretapi peluru versi mereka menggunakan
teknologi Shinkansen. Namun, hanya 20 tahun selepas itu barulah Shinkansen ini
menampakkan kesannya pada ekonomi Jepun. Pada tahun 1986, Jepun mengatasi KDNK
Amerika dan Rusia untuk menduduki tempat pertama antara tiga negara
perindustrian dunia ini. Shinkansen memerlukan 20 tahun untuk ia mendatangkan
hasil yang memberi manfaat besar kepada negara Matahari Terbit itu.

KELEBIHAN SHINKANSEN

1.
Mengurangkan pencemaran udara terutama di kawasan urban.

2.
Merancakkan lagi pembangunan kawasan pinggir bandar dan memperluas proses
konurbasi.

3.
Lebih banyak ruang kepada populasi untuk berjalan ke mana-mana destinasi
termasuk sekolah, universiti atau pejabat.

4.
Meningkatkan keberkesanan penggunaan masa dan mengurangkan kos perjalanan
sekiranya menggunakan kereta.

5.
Mengurangkan kesesakan lalu lintas sekaligus mengurangkan jumlah duit yang
dibazirkan sekiranya terperangkap dalam kesesakan lalu lintas.

6.
Mengurangkan kebergantungan kepada sumber yang tidak boleh diperbaharui seperti
minyak dan meningkatkan lagi penggunaan sumber tenaga diperbaharui.

7.
Dapat mengurangkan kadar kemalangan jalan raya.

8.
Peningkatan pertumbuhan ekonomi seperti pertambahan peluang pekerjaan,
peningkatan produktiviti dan peningkatan akses pengangkutan pekerja dan
barangan kepada para peniaga.

SISI HITAM SHINKANSEN

Tetapi di sebalik semua ini, projek Shinkansen dipergunakan oleh pihak kerajaan untuk memaksa kerajaan tempatan tunduk dan akur kepada permintaan mereka. Ini kerana kebanyakan dana dan projek pembangunan kerajaan tempatan disalurkan oleh kerajaan pusat. Dan bagi kebanyakan ahli politik, pembinaan keretapi peluru ini dilihat tiket untuk menarik pembiayaan kerajaan, tarikan pelancongan dan lebih banyak peluang pekerjaan untuk penduduk.

Tak percaya? Sila rujuk projek pembinaan Shinkansen yang menghubungkan Tokyo dengan tuan rumah Sukan Olimpik Musim Sejuk 1998, Nagano. Keretapi peluru ini melalui laluan sama dengan landasan keretapi Shinetsu Hosen. Landasan ini menjadi tumpuan peminat kerana menawarkan pemandangan alam yang indah tetapi dianggap merugikan oleh pengendali landasan JR East. Selepas sebahagian besar landasan itu ditutup, penduduk yang bergantung dengan laluan keretapi itu terpaksa menggunakan kenderaan alternatif seperti kereta dan bas.

Di sebalik tarikan Shinkansen yang dianggap simbol kemajuan dan kebangkitan ekonomi Jepun, ia kini berhadapan dengan cabaran baru. Salah satu daripadanya ialah syarikat penerbangan tambang murah di mana tambang yang dikenakan bukan saja berpatutan berbanding tambang keretapi peluru dan masa perjalanan lebih singkat.

Selain itu, sikap pengendali keretapi yang terlalu fokus kepada ibu negara Tokyo mengakibatkan ia sudah tepu dari segi kepadatan penduduk dan bilangan penumpang yang menggunakan Shinkansen. Lebih baik jika Shinkansen turut ditumpukan kepada bandar-bandar utama Jepun lain seperti yang dilakukan China menerusi projek Shinkansen versi mereka. Di samping itu, bilangan populasi Jepun yang semakin berkurangan turut menjejaskan bilangan pengguna yang menggunakan keretapi peluru.

SUMBER

1. Markham, Derek.  8 Benefits of High-speed Trains.  How Stuff Works. https://science.howstuffworks.com/transport/engines-equipment/8-benefits-high-speed-trains.htm

2. Glancey, Jonathan. (2014). Japan’s Shinkansen: Revolutionary Design at 50.  BBC. http://www.bbc.com/culture/story/20140714-built-for-speed-the-bullet-train

3. Ryall, Julian. (2014). Bullet train at 50: rise and fall of the world’s fastest train.  The Telegraph.  https://www.telegraph.co.uk/news/worldnews/asia/japan/11133241/Bullet-train-at-50-rise-and-fall-of-the-worlds-fastest-train.html

4. Tsubuku, Masako dan Brasor, Philip. (2014). How the Shinkansen bullet train made Tokyo into the monster it is today.  The Guardian. https://www.theguardian.com/cities/2014/sep/30/-sp-shinkansen-bullet-train-tokyo-rail-japan-50-years

5.
Nippon.com. (2014). The Shinkansen Turns 50: The History and Future of Japan’s
High-Speed Train. https://www.nippon.com/en/features/h00078/

6. McKeag, Tom. (2012). How one engineer’s birdwatching made Japan’s bullet train better. GreenBiz.com.   https://www.greenbiz.com/blog/2012/10/19/how-one-engineers-birdwatching-made-japans-bullet-train-better


Kota Purba Iran Berusia Lebih 5000 Tahun Ditemui

Bertempat di Zabol, Sistan-Baluchestan, Shahr-i-Sokhta (Bandar Terba.kar) merupakan salah sebuah lokasi arkeologi dari Zaman Gangsa yang paling besar di Iran dan juga Timur Tengah.

Sebilangan sejarawan berpandangan yang ia berdiri sebagai ibu kota bagi sebuah tamadun agung yang tumbuh mekar di tebing Sungai Helmand sekitar tahun 3,200 Sebelum Masehi. Dapatan-dapatan arkeologi pada tarikh kebelakangan bagaimanapun menuding kepada tarikh yang sedikit berbeza – yakni tiga hingga empat kurun lebih tua.

Dijuluki sebagai ‘Pompeii Dunia Timur’, luas keseluruhan Shahr-i-Sokhta berukuran 200 hektar. Berdasarkan karya-karya sastera lama, lingkungan arkeologi mengaitkan kota ini dengan kota legenda Aratta, iaitu kota yang muncul dalam beberapa epik puisi tamadun Sumeria seperti Enmerkar dan Raja Aratta, Enmerkar dan Ensuhkeshdanna, Lugalbanda dan burung Anzu, dan juga Epik Gilgamesh yang diketahui ramai.

Kota legenda ini disifatkan terletak di kejauhan dan sukar untuk dikunjungi. Ia kaya dengan emas, perak, lapis lazuli, dan berbagai-bagai lagi barangan mewah lain. Dicatatkan, kota Aratta bermegah dengan sebuah kuil Inanna yang bertatahkan lapis lazuli sepenuhnya.

Penemuan arkeologi mendapati yang Shahr-i-Sokhta merupakan pusat perdagangan utama di zamannya. Ia dikunjungi oleh pedagang-pedagang dari Mesopotamia, Lembah Indus, dan juga Asia Tengah. Bagi sejarawan, run.tuhan kota purba ini signifikan kerana ia menjadi bukti kewujudan sebuah tamadun berperadaban yang awal di timur Iran.

Cuma malangnya, kota ini pernah run.tuh sebanyak tiga kali akibat keba.karan. Kejadian terakhir dipercayai berlaku sekitar tahun 1,800 SM dan semenjak itu, ia tidak pernah lagi dibaiki. Sejarawan juga masih berteka-teki dalam soal punca kemunculan dan kejatuhan Shahr-i-Sokhta.

Setakat penyelidikan yang dijalankan sepanjang 40 tahun kebelakangan, lingkungan arkeologi berhasil menemukan lebih 1,200 buah ku.bur. Salah satunya mengandungi rangka wanita yang dianggarkan meni.nggal dunia di usia 20-an pada tahun 2,900-2,800 SM.

Ma.yat ini dise.madikan bersama sebuah cermin gangsa yang diukir rapi, juga mata-buatan yang diperbuat daripada campuran bitumen dan emas. Pemeriksaan lanjut mendapati yang mata-buatan ini meninggalkan kesan pada soket mata wanita berkenaan sekali gus mengisyaratkan yang ia dipakai untuk tempoh yang agak panjang sebelum kema.tiannya.

Tahun 2014 memperlihatkan banyak ku.bur aneh ditemui. Antaranya termasuklah ku.bur berbentuk bulat milik ma.yat lelaki pertengahan usia yang dise.madikan bersama rangka dua ekor anjing serta 12 tengkorak manusia.

Menurut Seyyed Mansur Sajjadi yang mengepalai kerja-kerja penggalian, ku.bur tersebut dipercayai milik mereka yang berpindah dari Asia Tengah ke Dataran Irani, memandangkan bentuk dan kaedah penye.madiannya berbeza dengan masyarakat tempatan.

Ada pula ku.bur yang menyimpan rangka seorang pemuda yang kepalanya terpisah dari jasad dan ditanam bersama dua bilah pe.dang pendek. Begitu juga dengan sebuah ku.bur yang mengandungi enam tengkorak bersama sejumlah tulang-belulang manusia yang panjang belaka.

Kerja ekskavasi yang berlangsung selama 23 musim ini tidak hanya menemukan ku.bur dan rangka manusia, tetapi juga ribuan artifak berharga. Ketiadaan tembok pertahanan dan keseragaman dalam bentuk makam mendorong ilmuwan untuk menyimpulkan yang penduduk Shahr-i-Sokhta tidak mengamalkan sistem hierarki sosial.

Rumah-rumah yang dijumpai pula berbentuk segi empat tepat dengan ketinggiannya kira-kira dua meter. Penghuni Shahr-i-Sokhta dilihat amat menekankan nilai estetika, dengan pintu dan dinding rumah mereka rata-ratanya diukir dengan motif geometri. Rekaan sama turut dijumpai pada barangan tembikar dan batu mohor.

Kesemua penemuan ini meraihkan Shahr-i-Sokhta pengiktirafan sebagai Tapak Warisan Dunia, sekali gus memungkinkan kajian lanjut dilakukan dengan lebih berkesan.


Dinasti Herod Dan Kegemilangan Judah

Herod merupakan anak kepada Antipater, Pembesar utama Hycranus II berbangsa Edom dan ibunya ialah Cyprus, puteri Raja Nabatea. Baginda dilahirkan pada tahun 73 SM. Semasa perang saudara antara Hycranus II dan Aristobulus II sekitar tahun 63 SM, Kaisar Rom iaitu Pompei Yang Agung telah menakluk Palestin dan diletakkan di bawah Wilayah Roman Syria. Pompei telah memihak kepada Hycranus II dan meningkatkan lagi prestij Antipater yang sebenarnya berkuasa di Judah.  Kerajaan Hasmonean pada masa itu hanyalah kerajaan boneka kepada Antipater.

Semasa perang saudara dalam kerajaan Rom antara Pompei dan Julius Caesar, Hycranus dan Antipater menyokong Caesar. Selepas kejayaan Caesar mengalahkan Pompei dan membunuh Pompei di Mesir pada tahun 48 SM, Antipater dan Hycranus II bersama 3000 tentera Judah telah membantu Caesar dalam menewaskan tentera Ptolemy XIII. Setelah Mesir berjaya dikalahkan oleh Caesar dan Cleopatra pada tahun 47 SM, Antipater dianugerahkan kerakyatan Rom dan dilantik menjadi Procurator Rom di Judah.

Antipater mempunyai hak mentadbir dan memungut cukai bagi pihak Rom. Antipater adalah pemain real politik yang hebat di zamannya dan baginda telah mengasaskan Dinasti Herod. Setelah menjadi Procurator Rom dan Hycranus II kekal sebagai ethnarch sahaja, Antipater melantik anaknya, Herod I sebagai Gabenor Galilee dan Phasael sebagai Gabenor Jerusalem. Herod I yang dilantik menjadi gabenor telah melancarkan perang terhadap penyamun menyebabkan Herod menjadi popular dalam kalangan penduduk Galilee. Namun, dia dibenci oleh Sanhedrin (Majlis Para Rabbi Yahudi).

Pada tahun 44 SM, Julius Caesar dibunuh oleh Cassius dan Brutus. Octavian, anak saudara Caesar dan Mark Anthony, Jeneral yang paling berkuasa di zaman Caesar menaiki takhta Rom. Mereka melancarkan perang terhadap pembunuh Caesar. Cassius dan Brutus sempat melarikan diri ke Wilayah Timur Rom. Cassius mengarahkan semua daerah dan jajahan di Timur memberikan duit kepada mereka demi membiayai perang menentang Octavian dan Mark Anthony. Judah perlu membayar 15,000 kg perak.

Antipater terpaksa membuat pemerasan kepada rakyat jelata dan akhirnya, baginda dibunuh oleh rakyatnya sendiri. Pada tahun 43 SM, Antigonus II cuba merampas kembali kuasa setelah kemangkatan Antipater, namun dia dikalahkan oleh Herod. Herod berjaya meningkatkan legitimasinya sebagai penguasa setelah mengahwini puteri kepada Hycranus II iaitu Mariamme.

Setahun kemudian, Octavian dan Mark Anthony berjaya mengalahkan Brutus dan Cassius di Philippi, Macedonia. Semasa Mark Anthony berkunjung ke Palestin, Herod berjaya meyakinkan Mark Anthony bahawa mereka memihak kepada Caesar, namun dipaksa oleh Cassius untuk membantu membiayai perangnya. Mark Anthony berjaya diyakinkan, baginda menganugerahkan gelaran Tetrarch Galilee kepada Herod, sebagai wilayah vassal kepada Rom.

Phasael pula dilantik menjadi Tetrarch Jerusalem manakala Hycranus II kekal sebagai Raja Yahudi, raja atas nama sahaja. Pelantikan Herod telah mewujudkan ketegangan dalam masyarakat yahudi. Herod bukanlah berdarah yahudi seperti mereka. Orang-orang Yahudi di Galilee percaya mereka adalah bangsa terpilih sehinggakan orang-orang Yahudi Samaria juga dipandang rendah oleh mereka. Lebih parah lagi, Herod lahir dari rahim bangsa Nabatea (Arab). Mengikut tradisi Yahudi, hanya orang yang lahir dari rahim wanita Yahudi sahaja yang layak dipanggil Yahudi.

Justeru itu, pada Tahun 40 SM, Parthia berjaya menewaskan Rom di Timur dan kebanyakan orang Yahudi menyokong Parthia. Antigonus II menyokong Parthia dan diangkat menjadi Raja Judah. Hycranus II ditangkap dan dibawa ke Babylon, manakala Herod berjaya melarikan diri ke Ibukota Rom. Anggota Senat Rom mengangkat Herod menjadi Raja Judah dengan Gelaran Basileus, gelaran tertinggi Raja bawahan Rom.

Rom berjaya menewaskan kembali Parthia dan Herod kembali pada Tahun 37 SM untuk menuntut takhta Judah. Baginda berjaya menyerbu dan menakluk Kota Jerusalem. Antigonus II berjaya dikalahkan dan Herod I terus  ditabalkan menjadi Raja Judah. Pemerintahan Herod bergantung terus kepada Rom dan banyak pemberontak Yahudi yang dibunuh di zamannya.

Baginda menghantar konvoi ke Parthia untuk memohon dikembalikan Raja Hycranus II. Raja Hycranus II berjaya dibawa balik ke Judah. Namun, Hycranus II terlalu tua untuk menjadi Pendita Agung kembali. Walau bagaimanapun, kewujudan Hycranus meningkatkan lagi kedudukan Herod sebagai penguasa Judah.

Herod mendapat gelaran Yang Agung kerana program pembangunan yang dilaksanakannya. Bermula dengan pembinaan tembok baharu Jerusalem yang diruntuhkan oleh Pompei semasa perang saudara Aritobulus II dan Hycranus II. Kubu Utama (Citadel) juga dibina bagi melindungi Haikal dan dinamakan sebagai Kubu Antonia, sempena nama Mark Anthony. Duit syiling Herodou Basileos diperkenalkan dalam urusniaga dalam negara Judah dan Herod sentiasa menghadiahkan Empayar Rom dengan pelbagai hadiah bagi mengekalkan hubungan yang baik antara Judah dan Empayar Rom dan Mesir (Cleopatra).

Pada Tahun 31 SM, perang saudara tercetus antara Octavian dari Rom Barat dan Mark Anthony dari Rom Timur. Herod memihak kepada Mark Anthony, tetapi Mark Anthony dikalahkan oleh Octavian. Herod bijak bermain politik. Baginda menghukum Hycranus II dengan hukuman bunuh atas alasan bersekutu dengan Mark Anthony. Padahal, Herod mahu menghapuskan pesaing utamanya dalam takhta Judah. Selepas itu, baginda mengadap Octavian di Pulau Rhodes. Dalam ucapannya yang licik, Herod berjaya meyakinkan Octavian atas kesetiaannya kepada Empayar Rom. Herod juga dikurniakan Pantai Judah dan Samaria ke dalam kerajaannya. Apabila Mark Anthony dan Cleopatra membunuh diri, Octavian menjadi Kaisar Rom dengan gelaran Caesar Augustus. Kaisar Augustus mengkurniakan Herod Kota Jericho dan Gaza, yang sebelumnya sebuah kerajaan yang merdeka.

Herod meneruskan pembinaan pelbagai bangunan mengikut citarasa Rom. Baginda membangunkan pasar baharu, ampiteater, teater, bangunan pentadbiran Sanhedrin, istana baharu dan Pembinaan Haikal baharu dimulakan pada Tahun 20 SM. Haikal baharu ini dinamakan Haikal Herod (Herod Temple). Herod membina kota baharu di Jericho dan Samaria, serta membina banyak kubu seluruh Palestin sebagai pertahanan. Antara kubu yang dibina ialah Kubu Herodion, Machareus dan Masada.

Kejayaan terbesar Herod ialah pembinaan Kota Pelabuhan Caesarea, sebagai menghargai kekaisaran Augustus (daripada nama Caesar). Kota Pelabuhan Caesarea berjaya menandingi kehebatan Kota Pelabuhan Alexandria di Mesir. Kota Caesarea dibina mengikut acuan senibina Rom dengan pembinaan Kuil-kuil pagan Dewa-dewa Rom, di mana Kaisar Augustus akan menyembah dewa mereka semasa berkunjunb ke Palestin. Dengan pembinaan dan pertahanan ini, Herod berjaya mengalahkan tentera Nabatea pada Tahun 31 SM dan 9 SM.

Pada Tahun 23 SM, Iturea dan Bukit Golan diserap ke dalam Kerajaan Herod. Herod berjaya melebarkan lagi Kerajaan Judah ke seluruh pelosok Palestin menyebabkan Palestin menjadi sebuah negara yang kaya-raya dan makmur dengan perdagangan dan keamanan yang berjaya dikecapi selama puluhan tahun. Walaupun Herod berjaya memakmurkan Palestin, baginda dibenci oleh orang-orang Yahudi Ortodoks kerana senibina di Palestin banyak dipengaruhi oleh senibina Rom dan Yunani. Parti-parti politik Yahudi (Sadducees, Pharisees dan Essenes) kebanyakannya menentang dasar Herod kerana menghapuskan tradisi lama kerajaan Hasmonean serta cukai yang dikenakan terlalu tinggi. Herod lebih cenderung kepada Rom dan kepercayaan Yahudi juga dicemari dengan berlakunya asimilasi keagamaan pagan Rom dalam agama monoteisme Yahudi.

Selepas kemangkatan Herod The Great, Rom memecahbelahkan Palestin kepada beberapa wilayah dan pentadbiran di antara anak-anaknya, adik perempuannya dan gabenor yang dilantik oleh Rom. Gabenor (Procurator) Rom menduduki Decapolis setelah memisahkan Galilee dengan Perea di bawah pemerintahan Raja Herod Antipas. Herod Archelaus pula memerintah Samarra, Herod Philip II memerintah Palestin Utara dan adik perempuan Herod The Great iaitu Ratu Salome pula memerintah di tengah dan Selatan Palestin. Herod disemadikan di Kubu Herodium, berhampiran Kota Suci Baitul Maqdis.

Dinasti Herod adalah keluarga diraja Edom dan Nabatea. Kedua-duanya merupakan kerajaan Arab di Selatan Palestin. Justeru itu, kerajaan Herod bukanlah kerajaan yang boleh dijadikan hujah oleh orang Yahudi untuk mengembalikan Tanah Palestin kepada mereka, malahan Yahhudi ketika itu dijajah oleh Rom dan Herod sebagai Raja yang berkhidmat kepada Augutus.

Rujukan:

Jacob de Haas (1934), History Of Palestine – The Last Two Thousand Years, New York, The Macmillan Company, Muka surat 20-28

Flavius Josephus (Kemaskini 2017), BOOK XIII. Containing The Interval Of Eighty-Two Years.—From The Death Of Judas Maccabeus To The Death Of Queen Alexandra (Antiquities of The Jews), Translated by William Whiston, Project Gutenberg (kemaskini terakhir pada 9 Ogos 2017), Utah, Project Gutenberg Literary Archive Foundation

John P. Bradley dan John Quinlan (1970), Understanding The Bible: The New Testament, Gastonia, North Carolina, Good Will Publishers, Inc., Muka surat 1-17, 115

Jona Lendering (2018), Herod The Great, diambil daripada http://www.livius.org/articles/person/herod-the-great/, dilayari pada 17 Oktober 2018


Shinigami: Mitos Dewa Maut Masyarakat Jepun

Dalam setiap kepercayaan agama pastinya ada kewujudan dewa maut ataupun malaikat maut. Bagi penganut agama Islam, malaikat Izrail dikenali sebagai malaikat pencabut nyawa yang melakukan tugasnya mengikut ‘Kun Fa Ya Kun’ Allah swt. Di dunia Barat, tugas mencabut nyawa manusia dimonopoli oleh sesosok makhluk dari alam baka yang dinamakan Grim Reaper.

Dalam artikel kali ini akan diceritakan serba ringkas asal-muasal kemunculan Dewa Kematian kepercayaan Shinto bagi masyarakat Jepun iaitu Shinigami.

PESANAN: Kesemua penerangan yang dinyatakan di dalam penulisan ini merupakan dasar dari kepercayaan agama Shinto. Hanya untuk pembacaan untuk menambah ilmu pengetahuan sahaja.

KEMUNCULAN SHINIGAMI.

Untuk peminat animasi atau komik Death Note mahupun Bleach, pasti perkataan Shinigami tidak asing lagi bagi mereka. Watak Dewa Kematian, Ryuk di dalam animasi Death Note yang tugasnya adalah untuk mencabut nyawa manusia yang namanya tertulis di dalam ‘Buku Kematian’.

• Bagi masyarakat Jepun dahulu, tidak wujud istilah dewa kematian merupakan suatu sosok yang menakutkan kerana mereka menganggap kematian ini adalah salah satu kitaran hidup manusia dan tugas dewa kematian hanyalah untuk melancarkan kitaran semulajadi ini.

• Shinigami terbina dari hasil gabungan dua dasar kosa kata Jepun iaitu Shi bermaksud Kematian dan Kami bermaksud Tuhan.

Dan gabungannya menjadi, Tuhan Kematian.

• Dalam kepercayaan tradisional Jepun iaitu Shinto, penganutnya mempercayai kewujudan Shinigami yang tugasnya bukan untuk merampas nyawa manusia seperti yang kita lihat dalam animasi Death Note, melainkan tugas Shinigami hanyalah mengundang manusia ke alam baka apabila waktu kematian manusia itu telah tiba.

• Dari catatan sejarah, watak Shinigami muncul sebagai dewa kematian setelah budaya Jepun bertembung dengan peradaban Barat dalam sekitar abad ke-18 atau abad ke-19.

Kepercayaan agama Kristian yang membawa kewujudan makhluk Grim Reaper sebagai dewa kematian membuatkan masyarakat Jepun khususnya penganut agama Shinto menjadikan Shinigami sebagai dewa kematian.

• Di dalam catatan klasik buku bergambar yang bertajuk Tosajin Yawa karya Takehara Sunshen yang diterbitkan pada tahun 1841 M, ada menyebutkan perkataan Shinigami. Tetapi di dalam buku ini, Shinigami bukan dinyatakan sebagai dewa kematian, melainkan ianya dianggap sebagai jiwa orang yang telah mati.

Selain Shinigami, digambarkan juga beberapa hantu atau syaitan di dalam catatan tersebut iaitu:

1. Limbo.
2. Tadari.
3. Hitodama.
4. Migawari.
5. Kima-kakushi.
6. Kitsune (Syaitan Musang).
7. O-Iwa.
8. Mujina.

• Mengikut legenda, sebelum si mati itu diambil nyawanya oleh Shinigami, perwatakan si mati akan berubah menjadi baik dan jujur seperti manusia yang baru lahir di dunia ini. Tanda-tanda yang lain adalah, bayang-bayang milik si mati itu akan hilang sedikit demi sedikit. Setelah waktu si mati itu telah tiba, maka Shinigami akan datang mewujudkan dirinya dan hanya si mati yang dapat melihat penampilan fizikal Shinigami.

Shinigami mempunyai sebuah buku yang tercatat di dalamnya nama-nama manusia dan waktu kematian yang telah ditetapkan olehnya.

• Agama Shinto juga mempercayai kewujudan Dewa dan Dewi (Kami) yang lain diantaranya:

1. Amaterasu Omikamu – Dewi Matahari.
2. Tsukuyomi – Dewa Bulan.
3. Saritahiko Okami – Dewa Bumi.
4. Hachiman – Dewa Perang.
5. Izanagi dan Izanami.

Izanami dipercayai sebagai Shinigami pertama kerana dialah yang memperkenalkan kewujudan kematian di dunia ini.

• Secara asasnya dalam agama Shinto, Kami yang disembah hanya ada tiga jenis iaitu:

1. Menyembah alam semulajadi seperti batu, gunung, sungai dan lain-lain.

2. Menyembah roh para moyang. Selalunya sosok seorang Shogun atau bangsawan yang berpengaruh akan disembah oleh saudara maranya dan penduduk setempat yang mengenalinya.

3. Menyembah roh tentera yang mati atau terkorban di dalam peperangan.

• Walaupun negara Jepun merupakan negara sekuler dan majoriti rakyatnya yang tidak mempercayai kewujudan Shinigami, tetapi berkat masyarakatnya yang dididik untuk menghormati penganut agama Shinto, maka Shinigami disenaraikan sebagai sebahagian daripada budaya peradaban bangsa Jepun.

– TAMAT –

Sumber rujukan: Ancient Origin, Shinigami: The Grim Reaper of Japanese Folklore, 2016.


Pemurnian Bahasa: Anglish Moot vs Béka Melayu

Menurut Kamus Dewan Edisi Keempat, “pemurnian” telah ditakrifkan sebagai “perihal atau perbuatan memurnikan”. Menurut Kamus Besar Bahasa Indonesia, “bahasa” telah ditakrifkan sebagai “sistem lambang bunyi yang digunakan untuk mengidentifikasikan diri”.

Anglish Moot adalah pemurnian Bahasa Inggeris. Menurut Merriam Webster, “Moot” telah ditakrifkan sebagai “untuk memulakan perbincangan”. Istilah “Anglish Moot” berasal daripada Proto-Jermanik, *angulaz (Cangkuk) dan *mōtą (Mesyuarat).

Béka Melayu adalah pemurnian Bahasa Melayu. Menurut Kamus Dewan Edisi Keempat, “Beka” telah ditakrifkan sebagai “cakap”. Perkataan “Beka” sepadan dengan “bigkas” (sebutan) dalam Tagalog. Istilah “Melayu” dipercayai berkaitan dengan “layar”.

Apakah persamaan dan perbezaan antara Anglish Moot dengan Béka Melayu? Barangkali artikel ini dapat menjawab sedikit persoalan kita. Harap kita dapat membaca artikel ini dengan hati yang terbuka.

PEMURNIAN BAHASA

Antara persamaan yang terdapat dalam Anglish Moot dan Béka Melayu ialah pemurnian bahasa. Kedua-dua projek tersebut membersihkan bahasa masing-masing daripada unsur luar. Unsur luar tersebut digantikan dengan inovasi jati daripada unsur serumpun.

SUMBER PEMURNIAN BAHASA

Antara perbezaan yang terdapat dalam Anglish Moot dan Béka Melayu ialah sumber pemurnian bahasa. Anglish Moot terhad kepada unsur-unsur Jermanik, manakala Béka Melayu menerima kesemua unsur jati Austronesia. Unsur jati Austroasiatik yang sedia ada masih dikekalkan.

Ini bermakna, Anglish Moot hanya menerima unsur Inggeris Jati, Jerman, Belanda, Sweden, Denmark, Gothik, dan sebagainya. Béka Melayu pula menerima unsur jati Melayu, Minangkabau, Temuan, Jakun, Iban, Kadazan, Jawa, Malagasy, Hawaii, Samoa, Amis, dan sebagainya.

Justeru “Anglish Moot” secara teknikalnya ialah penjermanikan Bahasa Inggeris, manakala “Béka Melayu” ialah pengaustronesiaan Bahasa Melayu. Kedua-dua projek tersebut barangkali masing-masing dikenali sebagai “Germanicised English” dan “Austronesianised Malay”.

PENGGUNAAN SEHARIAN

Antara persamaan yang terdapat dalam Anglish Moot dan Béka Melayu ialah penggunaan seharian. Tiada orang yang menggunakan kedua-dua pemurnian bahasa tersebut di dalam dunia nyata. Walaubagaimanapun, unsur tertentu dalam pemurnian tersebut wujud dalam dunia nyata.

Anglish Moot menggunakan “Sourstuff” untuk menggantikan perkataan “Oxygen” yang berasal daripada Perancis, “oxygène”. Perkataan “sourstuff” adalah sepadan dengan “Sauerstoff” dalam Bahasa Jerman. Perkataan tersebut berasal daripada Proto-Jermanik, *sūraz dan *stuppōną.

Béka Melayu menggunakan “Keratuan” untuk menggantikan perkataan “Istana” yang berasal daripada Sanskrit, “Asthana (आस्थान)”. Perkataan “Keratuan” adalah sepadan dengan “Kraton” dalam Bahasa Jawa. Perkataan “ratu” berasal daripada Proto-Malayo-Polinesia, *datu.

SISTEM TULISAN

Antara perbezaan yang terdapat dalam Anglish Moot dan Béka Melayu ialah sistem tulisan. Ketika artikel ini ditulis, pengikut Anglish Moot belum lagi menetapkan tulisan rasmi. Untuk Béka Melayu, mereka telah memilih satu tulisan rasmi.

Untuk pengetahuan semua, Béka Melayu telah memilih “Surat Beringin” sebagai tulisan rasmi mereka. Surat Beringin telah diubahsuai daripada “Aksara Beringin”. Mereka memilih “Surat Beringin” kerana tidak dipengaruhi oleh unsur luar, di samping kebenaran pemilik asal “Aksara Beringin”.

TATABAHASA

Antara perbezaan yang terdapat dalam Anglish Moot dan Béka Melayu ialah tatabahasa. Anglish Moot mengikuti sistem “English Language”. Ketika artikel ini ditulis, terdapat sedikit perselisihan pendapat tentang tatabahasa Béka Melayu.

Ada segelintir memilih untuk mengekalkan tatabahasa Béka Melayu sepertimana tatabahasa Bahasa Melayu. Ada segelintir mereka yang memilih untuk mengikuti tatabahasa Proto-Austronesia (PAN) iaitu bermula dengan Kata Kerja (Verb-Initial). Tatabahasa PAN ialah VSO ataupun VOS.

ANALISIS AYAT ENGLISH DAN ANGLISH

Pertimbangkan ayat Bahasa Inggeris (English) berikut. Untuk pengetahuan semua, banyak unsur bukan Jermanik dalam ayat tersebut. Ayat tersebut berbunyi:

“The tsunami was in fact sufficient to destroy this fantasy city.”

Perkataan “tsunami”, “fact”, “sufficient”, “destroy”, “fantasy”, dan “city” masing-masing berasal daripada bahasa Jepun, Perancis Kuno, Perancis Kuno, Perancis Kuno, Perancis Kuno, dan Perancis Kuno.

Jika diterjemahkan ke dalam Anglish Moot, ia barangkali menjadi:

“The bigwave was in truth enough to shatter this dreamworld borough.”

Untuk pengetahuan semua, kesemua perkataan dalam ayat Anglish Moot tersebut dapat dijejaki sehingga Proto-Jermanik.

ANALISIS AYAT BAHASA MELAYU – Béka MELAYU

Pertimbangkan ayat Bahasa Melayu berikut. Untuk pengetahuan semua, banyak unsur bukan Austronesia dalam ayat tersebut. Ayat tersebut berbunyi:

“Tsunami itu hakikatnya cukup untuk membinasakan kota fantasi ini.”

Perkataan “tsunami”, “hakikat”, “cukup”, “binasa”, “kota”, dan “fantasi” masing-masing berasal daripada bahasa Jepun, Arab, Mandarin, Sanskrit, Tamil, dan Inggeris.

Jika diterjemahkan ke dalam Béka Melayu, ia barangkali menjadi:

“Sebenarnya pada untuk menghancurkan semung itu benteng impian ini.”

Perkataan “pada” yang bermaksud “cukup” (sufficient) berasal daripada Proto-Malayo-Polinesia-Barat (PWMP), *pada.

Perkataan “semung” diambil daripada Bahasa Simeulue, “smong”. Setakat ini tiada bukti kukuh yang mendakwa perkataan “smong” itu bukan unsur Austronesia.

AKHIR KATA

Kesimpulannya, itu adalah perbandingan antara Anglish Moot dengan Béka Melayu. Untuk pengetahuan semua, kedua-dua bahasa tersebut mempunyai jalan yang berbeza untuk menuju ke jalan yang sama yakni pemurnian.

Apakah pendapat anda tentang Anglish Moot dan Béka Melayu? Harap berikan ulasan anda di dalam ruang ulasan di bawah. Kepada sesiapa yang berminat untuk belajar tentang Anglish Moot atau/dan Béka Melayu, tuan-tuan dan puan-puan boleh layari laman sesawang berikut.

Untuk Anglish Moot, tuan-tuan dan puan-puan boleh layari laman sesawang https://youtu.be/IIo-17SIkws, https://anglish.fandom.com/wiki/Main_leaf, dan https://youtu.be/K9VYsl9QiCY.

Untuk Béka Melayu, tuan-tuan dan puan-puan boleh layari laman sesawang twitter.com/BekaMelayu, https://youtu.be/QoA1y20tyOw, twitter.com/Békamelayu, dan https://m.youtube.com/channel/UCpD__fDrstaumIOcvah1xjA.

Semoga artikel ini memberikan seribu satu kebaikan buat semua pihak baik secara langsung ataupun sebaliknya.

Sekian, terima kasih.

Bahasa Melayu: Tamat

Bahasa Indonesia: Tamat

Béka Melayu: Habis

Anglish Moot: End

English Language: Finish

RUJUKAN

Dewan Bahasa dan Pustaka: Pemurnian. Dicapai pada 13hb Ogos 2021 dari https://prpm.dbp.gov.my/Cari1?keyword=pemurnian

Kamus Besar Bahasa Indonesia: Bahasa. Dicapai pada 13hb Ogos 2021 dari https://kbbi.kemdikbud.go.id/entri/bahasa

The Sound of the Anglish / Pure English (UDHR, Numbers, Words, Story, & Sample Text). Dicapai pada 13hb Ogos 2021 dari https://youtu.be/K9VYsl9QiCY

The Anglish Moot. Dicapai pada 13hb Ogos 2021 dari https://anglish.fandom.com/wiki/Main_leaf

Merriam Webster: Moot. Dicapai pada 13hb Ogos 2021 dari https://www.merriam-webster.com/dictionary/moo

Anglish – What if English were 100% Germanic? Dicapai pada 13hb Ogos 2021 dari https://youtu.be/IIo-17SIkws

Dewan Bahasa dan Pustaka: Béka. Dicapai pada 13hb Ogos 2021 dari https://prpm.dbp.gov.my/Cari1?keyword=Béka

Bagaimana orang Melayu mendapat namanya? Dicapai pada 13hb Ogos 2021 dari https://www.thepatriots.asia/bagaimana-orang-melayu-mendapat-namanya/

Twitter: Beka Melayu. Dicapai pada 13hb Ogos 2021 dari https://twitter.com/Bekamelayu/status/1262219053516468224…

The origin and evolution of word order. Dicapai pada 13hb Ogos 2021 dari https://www.pnas.org/content/108/42/17290

Austronesian Comparative Dictionary (ACD): pada. Dicapai pada 13hb Ogos 2021 dari https://www.trussel2.com/acd/acd-s_p.htm#10855
Smong, Cerita Leluhur Simeulue tentang Tsunami yang Jadi Nyata. Dicapai pada 13hb Ogos 2021 dari https://news.detik.com/…/smong-cerita-leluhur-simeulue…


‘Budak Serigala’ Yang Mengilhami Watak Mowgli

Budak kecil hidup terasing dan membesar bersama haiwan – tema begini sememangnya sudah wujud lama. Misalnya pada kurun ke-8 SM, Hesiod dari Yunani menulis bagaimana Zeus dibesarkan oleh kambing bernama Amalthea. Kurun ke-3 SM pula, Quintus Pictor dari Rome mencatat legenda Romulus dan Remus yang disusukan oleh Lupa si serigala.

Tema sama kekal dihidupkan menjelang era moden. Antaranya menerusi fiksyen The Jungle Book (1894) dan Tarzan (1912). Masing-masing pun masih malar segar hingga ke hari ini. Sampai dianimasikan, bahkan dipanggungkan.

Namun terkecuali dari lingkup mitos dan fantasi, tema ini sebetulnya wujud juga di dunia realiti. Baik di Eropah mahupun Asia. Jerman contohnya menyimpan kisah Peter the Wild Boy (1714 – 1785) – budak 11 tahun yang dijumpai bersendirian di hutan, lalu dibawa ke London untuk menjadi ‘manusia peliharaan’ King George I sehingga akhir hayat.

Di Asia pula, kisah serupa berlaku pada 1867 di utara India. Tepatnya, di daerah Bulandshahr. Kisah ini memang agak masyhur, sampai dicanang sebagai pencetus inspirasi buat Rudyard Kipling dalam menghasilkan watak Mowgli.

Namun sebetulnya, tiada siapa tahu sahih tidak dakwaan itu. Cuma yang pasti, jika sebut tentang Mowgli Dunia Sebenar, semua akan sepakat mengingati nama ini – Dina Sanichar. Iya, inilah nama budak enam tahun yang dijumpai di hutan tebal Bulandshahr pada Februari 1867.

Masa ditemui, Sanichar sedang elok berada di mulut sebuah gua… sambil diiringi beberapa ekor serigala. Dipercayai, gua itu adalah tempat tinggal mereka. Semua serigala ini lantas dibunuh oleh kumpulan pemburu yang menjumpai Sanichar.

Sanichar sendiri kemudian diambil lalu dibawa ke rumah kebajikan Kristian di Sikandra, Agra. Di sana, dia dibaptis dan diberi nama Dina Sanichar yang bermaksud ‘Hari Sabtu’. Nama ini bersempena hari dia tiba di situ.

Menurut Erhard Lewis (pengurus rumah tersebut), Sanichar memang bertingkah seperti haiwan saat pertama kali tiba. Dia hanya tahu merangkak dan mendengus. Berjalan dan memahami bahasa isyarat jauh sama sekali. Bertutur apatahlagi.

Diet pemakanannya juga tidak seperti manusia. Sanichar cuma pandai menjamah daging mentah. Sebelum makan pula, dia terbiasa menghidu terlebih dahulu. Kalau tidak kena dengan seleranya, memang dia tidak akan pandang.

Disebabkan keterbatasan begitu, Sanichar mengambil masa yang lama untuk beradaptasi. Lebih-lebih lagi apabila rakan yang berkongsi nasib dengannya meninggal dunia – setelah sempat bersama untuk beberapa bulan sahaja.

Apapun berkat kesabaran dan kesungguhan Lewis, perlahan-lahan perubahan dapat disaksikan. Sanichar memang sepanjang hidupnya tidak berupaya membaca, menulis, dan mengira. Berbahasa pun tidak mampu.

Namun sekurang-kurangnya, dia pandai berjalan dan berpakaian sendiri. Bila diberi tugas tertentu pun, dia mampu kerjakan sekali gus menandakan akalnya berfungsi walau pada kadar minimum. Makan minumnya pun terjaga.

Siap pandai merokok lagi. Entah siapalah yang ajar. Tapi memang Sanichar direkodkan sebagai perokok tegar pun. Sebilangan beranggapan tabiat ini adalah bagi menangani depresi yang dialaminya. Munasabah juga. Bayangkan, dia membesar dari umur 6 hingga 35 tahun di situ – tanpa berkomunikasi dengan sesiapa dan tanpa sesiapa pun tahu apa fikirannya.

Lantas pada tahun 1895, Sanichar menghembuskan nafas terakhir akibat penyakit tuberkulosis (batuk kering). Pemergiannya serba-sederhana. Namun, penuh dengan tanda tanya. Misalnya, di mana dia disemadikan, ke mana pergi saudara-mara, dan mengapa dia boleh berada di hutan sendirian?

Semua persoalan pun tiada jawapan. Sampai sebilangan kata kisah Sanichar hanya rekaan… sebab memang sekitar masa itu banyak kisah sebegini yang direka-reka sahaja, terutama oleh mubaligh demi mendapat perhatian media. Contohnya kisah Amala dan Kamala, dua beradik yang sebenarnya mengalami kecacatan dan bukannya membesar dalam hutan bersama haiwan.

Apapun selain Sanichar, ramai juga kanak-kanak lain yang berkongsi nasib serupa. Antaranya Shamdeo, budak empat tahun yang dijumpai di hutan India pada 1972 dan meninggal dunia 13 tahun kemudian. Juga Oxana Malaya, kanak-kanak Ukraine yang membesar dalam kandang anjing namun kini sudah berpasangan dan bekerja di ladang haiwan.

Jika diperhalusi, kisah-kisah sebegini biasanya berakar daripada satu perkara; pengabaian/penderaan keluarga. Oxana misalnya, lahir dari pasangan kaki botol. Begitu juga Genie Wiley (1970) dari AS dan ramai lagi yang disenaraikan di sini. Justeru mengikuti kisah Sanichar ini secara tidak langsung memberi teladan betapa keluarga yang sihat dan sejahtera merupakan kurnia yang tidak semua direzekikan untuk merasa. Ini sekali gus mendorong kita untuk lebih bersyukur dan masa sama, menjadikan dunia ini tempat yang lebih baik dan membela.

RUJUKAN

Brinkhof, Tim. (2021, 7 June). The Short, Sad Life of Dina Sanichar, The Feral Boy Who Inspired ‘The Jungle Book’. All That Interesting.

Choudhury, Sajjad. (2021, 2 October). This is the Real-Life Mowgli. History of Yesterday.

Evon, Dan. (2021, 17 September). Is Dina Sanichar the ‘Real-Life Mowgli’? Snopes.

Sengupta, Rishita. (2022, 1 April). Meet India’s Real Life Mowgli – The Child Who Was Raised by Wolves. ED Times.


Unit 731: Senjata Pemusnah Biologi Jepun

Perang Dunia Kedua (WWII) sudah diketahui sebagai antara medan peperangan paling berdarah dalam sejarah manusia. 60 juta tentera dan orang awam terbunuh dalam peperangan tersebut atau 3% daripada populasi dunia ketika itu berjumlah 2.3 bilion orang. Dalam semua teater peperangan WWII, teater peperangan paling panjang ialah Teater Pasifik memandangkan Jepun menyerang Manchuria pada tahun 1931 dan berperang dengan China pada tahun 1937. Dan antara bentuk kekejaman paling dahsyat pernah digunakan Jepun terhadap musuh-musuh mereka melalui unit perang biologi dikenali sebagai Unit 731.

Pada mulanya unit ini dikenali sebagai agensi penyelidikan dan kesihatan awam menerusi pengenalan ini, Jabatan Penyulingan Air dan Pencegahan Epidemik, Tentera Kwantung. Unit ini diletakkan di bawah seliaan Gestapo versi Jepun, Kempeitai pada awalnya tetapi diambil alih oleh Jeneral Shiro Ishii, seorang pegawai perubatan tentera dalam Tentera Kwantung. Mereka berpangkalan di daerah Pingfang, wilayah Harbin, Manchuria. Kemudahan senjata biologi yang dibangunkan unit ini dibina antara 1934 hingga 1939 dan mula dikenali sebagai Unit 731 secara rasmi pada tahun 1941.

Kebanyakan pembangunan senjata berbahaya ini menggunakan tahanan perang (POW) yang dipaksa menjadi tikus makmal kajian mereka. Jika tidak menjadi bahan ujikaji, mereka dijadikan bom biologi dengan menyuntik virus penyakit merbahaya dan melepaskan mereka kembali kepada populasi awam. Eksperimen kejam ini berterusan sehinggalah Unit 731 dibubarkan pada akhir WWII. Berikut antara eksperimen yang dijalankan terhadap POW dan orang awam:

Yoshimura Hisato, seorang ahli fisiologi Unit 731 amat berminat dengan hipotermia. Dan tidaklah mengejutkan sebahagian daripada kajiannya, rutin Hisato ialah menenggelamkan anggota badan POW dalam tab air dipenuhi dengan ais dan memaksa mereka berada di situ sehinggalah anggota tubuh mereka itu sejuk beku dan lapisan ais terbentuk pada kulit. Menurut keterangan seorang saksi, apabila anggota badan yang sejuk ini dipukul dengan tongkat, ia akan menghasilkan bunyi seperti sebatang kayu.

Jika itu saja tidak mencukupi, Hisato turut menggunakan kaedah lain iaitu memanaskan semula dengan pantas bahagian anggota badan yang kesejukan. Cara yang digunakan berbeza-beza di mana pada sesetengah masa, anggota kaki dan tangan ini akan disimbah dengan air panas. Ada tahanan dipaksa duduk berhampiran unggun api atau paling teruk, dibiarkan tanpa rawatan sepanjang malam. Saintis gila ini mahu melihat tempoh masa diperlukan bagi darah manusia untuk memanaskan kembali anggota tubuh yang kesejukan.

Memandangkan Unit 731 bermula sebagai unit penyelidikan, antara perkara yang diselidiki mereka ialah kecederaan yang dialami tentera semasa bertempur. Salah satu bahagian unit yang dipanggil Maruta melanggar etika perubatan dengan memerhati kecederaan dan penyakit pada pesakit yang masih hidup. Pada mulanya kebanyakan sukarelawan yang terlibat dengan eksperimen ini ialah anggota tentera. Tetapi apabila mereka sudah mencapai had eksperimen dibenarkan dan kehabisan sukarelawan, mereka mula memaksa POW dan orang awam sebagai bahan kajian mereka.

Memandangkan konsep keizinan tidak lagi terpakai, para penyelidik juga tidak lagi mengendahkan etika perubatan dan nilai kemanusiaan. Pada masa inilah, mereka yang terseksa ini dipanggil kayu balak atau Maruta dalam Bahasa Jepun. Kebanyakan eksperimen dijalankan bersifat zalim. Salah satunya ialah mereka dibedah tanpa disuntik dengan ubat bius dengan tujuan mengkaji sistem organ manusia. Ribuan tahanan tanpa mengira umur atau status seperti pemberontak komunis, petani berumur dan kanak-kanak akan disuntik dengan virus-virus seperti kolera dan wabak. Kemudian, organ mereka akan diambil untuk pemeriksaan sebelum mereka mati untuk mengkaji kesan penyakit tanpa proses pereputan yang berlaku selepas kematian.

Ada mangsa yang dipotong anggota tubuh mereka sebelum ianya disambung semula pada bahagian berbeza. Ada juga mangsa diseksa apabila anggota tubuh mereka dihancurkan, dibekukan atau saluran darah dipotong untuk mengkaji perkembangan gangren. Selepas mereka tidak lagi berguna pada unit tersebut, tahanan-tahanan ini dibunuh sama ada ditembak atau diberi suntikan maut.  Dalam sesetengah kes, ada juga yang ditanam hidup-hidup Kebanyakan tahanan yang diserahkan kepada Unit 731 dari China, Mongolia, Korea dan Rusia mati dalam tahanan.

Semua tahu untuk menguji keberkesanan sesebuah senjata, pencipta senjata akan menggunakan bahan-bahan tertentu untuk menguji keberkesanan dari segi ketepatan atau pembunuhan. Bagi tentera Jepun, POW merupakan bahan terbaik untuk menguji senjata api mereka. Unit 731 akan membawa sekumpulan tahanan ke lapang sasar dan menembak mereka dari jarak berbeza-beza dengan senjata seperti pistol Nanbu, raifal, mesingan dan bom tangan. Corak kecederaan dan kedalaman penembusan akibat senjata ini akan dibandingkan dengan luka pada mayat dan tahanan yang terselamat.

Bagi menguji ketajaman pisau, bayonet dan pedang katana pula, kebanyakan tahanan ditikam atau dikelar dalam keadaan berikat. Penyembur api pula akan disembur pada kulit yang terdedah atau ditutup dengan kain. Dan seperti apa yang dilakukan Schutzstaffen (SS) di kem-kem tahanan Nazi Jerman di Eropah, Unit 731 turut membina kebuk gas dan menguji gas beracun dan ejen saraf pada POW. Objek berat dijatuhkan pada tahanan yang diikat untuk mengkaji impak kecederaan akibat objek berat. Ada sesetengah tahanan dipenjarakan dan tidak diberi makan dan minum untuk mengkaji bagaimana manusia boleh hidup tanpa dua keperluan ini. Tahanan ini hanya dibenarkan minum air laut atau diberi suntikan campuran darah manusia dan haiwan.

Ada juga tahanan didedahkan dengan sinaran X berpanjangan sehingga mengakibatkan kemandulan, kematian atau melecur teruk apabila plat sinaran tidak diberi kadar sebaiknya atau diletakkan di bahagian puting, kemaluan atau muka. Untuk mengkaji kesan tekanan graviti tinggi pada juruterbang dan askar-askar payung terjun, tahanan akan diletakkan dalam penggempar dan dipusing pada kelajuan tinggi sehingga tahanan tidak sedarkan diri atau mati, biasanya antara 10 hingga 15G.

Penyakit seksual merupakan satu ancaman kepada mana-mana kerajaan sejak zaman purba lagi. Maka tidak hairanlah, Unit 731 melakukan pelbagai kajian berkenaan penyakit sifilis. Unit ini menjangkiti tahanan dengan sifilis dan tidak memberi sebarang rawatan perubatan untuk melihat perkembangan penyakit tersebut. Ada ketikanya, pesakit diberi rawatan ejen kimoterapi primitif Salvarsan yang diberi selama beberapa bulan untuk melihat kesan sampingan rawatan. Untuk memastikan sifilis berleluasa dalam kalangan tahanan, tahanan yang sudah dijangkiti dengan penyakit ini akan dipaksa merogol tahanan wanita dan meliwat tahanan lelaki. Selepas itu, mereka akan diperhatikan untuk melihat simptom awal penyakit. Jika itu tidak berkesan, tahanan-tahanan ini akan terus dirogol atau diliwat sehingga kelihatan tanda penyakit sifilis.

Ibu-ibu mengandung mendapat layanan tidak berperikemanusiaan oleh Unit 731. Mana-mana tahanan perempuan yang dianggap boleh melahirkan anak akan dirogol dan dipaksa mengandung bagi membolehkan mereka menjalankan eksperimen senjata dan trauma. Selepas dijangkiti dengan penyakit merbahaya, didedahkan dengan gas beracun atau mengalami kecederaan akibat ujian senjata dan objek berat, kandungan mereka akan dibedah untuk melihat kesan ujian kepada fetus.

Antara tujuan pembangunan kemudahan senjata biologi pada tahun 1939 ialah membangunkan senjata biologi besar-besaran ke atas populasi China dan jika perlu, tentera Amerika Syarikat dan Kesatuan Soviet. Untuk mencapai agenda tersebut, unit tersebut mengekori pergerakan tentera Jepun ke bandar-bandar yang dijajah. Tahanan yang dikumpulkan pihak tentera akan dijangkiti wabak bubonik dan pneumonia serta tifus di mana ia disebarkan dari seorang ke seorang selepas ditahan dan dilepaskan kembali ke populasi.

Untuk memastikan virus yang dihasilkan lebih merbahaya, doktor-doktor dari unit ini akan memantau para pesakit untuk melihat tanda awal penyakit dan bagaimana ia berkembang cepat. Tahanan-tahanan yang terselamat akan ditembak mati sementara tahanan-tahanan yang mengalami simptom pantas akan diletakkan di meja rumah mayat dan dikeluarkan semua darah mereka sampai habis. Ada yang sampai tahap radikal dengan memijak sangkar rusuk tahanan yang terlalu sakit untuk mengeluarkan setiap titisan darah.

Tahanan-tahanan yang dijangkiti ini akan didedahkan kepada kutu, pembawa pilihan untuk virus wabak sebelum ia diletakkan bekas bom tanah liat dan digugurkan oleh pesawat pengebom ke atas populasi awam. Pada 4 Oktober 1940, 30,000 ribu kutu dilepaskan dari pesawat pengebom ke atas penduduk di perkampungan Quzhou. Akibat serangan tersebut, lebih 2,000 penduduk mati akibat wabak sementara 1,000 lagi mati akibat berjangkit dengan pekerja-pekerja keretapi yang sakit. Sementara serangan menggunakan antraks pula mengakibatkan 6,000 mati.

Semua eksperimen gila Unit 731 berakhir selepas kekalahan Jepun akibat serangan bom atom di Nagasaki dan Hiroshima serta ancaman tentera Soviet. Kebanyakan rekod eksperimen dibakar dan dimusnahkan dan anggota unit terlibat kembali semula menjalani kehidupan seperti biasa, ada yang menjadi pensyarah terkemuka di universiti seperti Hisato. Kebanyakan anggota ini diberi imuniti seperti Ishii diberi imuniti oleh pihak Amerika Syarikat sebagai tukaran kepada maklumat senjata biologi yang dibangunkan. Bagi Soviet pula, 11 saintis terlibat dibicarakan dan dikenakan hukuman buruh paksa antara dua hingga 25 tahun di kem buruh Soviet. Jika anda merasakan penjenayah-penjenayah kejam ini terlepas dari undang-undang dunia, hukum Tuhan kembali menghantui mereka. Ishii mati di Tokyo pada usia 67 tahun akibat penyakit kanser tekak.

Sehingga ke hari ini, Jepun masih enggan mengakui dan mengiktiraf kewujudan unit 731 sehingga tahun 1990 tetapi masih enggan mendedahkan aktiviti mereka. Dan jika ada merasakan eksperimen ini hanya terhad di Manchuria dan China, anda salah. Pada tahun 2006, seorang doktor bernama Akira Makino menceritakan beliau diarah melakukan eksperimen ke atas POW semasa bertugas di Pulau Mindanao, Filipina.

Bulan lepas, sekumpulan penyelidik dari Universiti Sains Perubatan Shiga diketuai Profesor Emiritus Katsuo Nishiyama mendedahkan lebih 3,000 anggota unit 731 terdiri daripada nama, pangkat dan maklumat peribadi termasuk alamat dan ahli keluarga membabitkan 52 pakar bedah, 49 jurutera, 38 jururawat dan 1,117 anggota perubatan tentera. Kebanyakan yang disebut ini terikat dengan pangkalan utama unit tersebut di Harbin. Dan akibat daripada pendedahan ini, kumpulan ini mendesak Universiti Kyoto mengkaji semula penganugerahan ijazah kepada salah seorang anggota berkenaan kerana percaya kajiannya berdasarkan kajian unit kejam tersebut.

SUMBER


Sains Disebalik Kentut

Persoalan sains hari ini ialah mengenai
kentut. Kenapa manusia kentut? Di rumah, mungkin kita kerap kali mendengar bingit
pelepasan gas asli oleh atuk dan ayah kita. Ada yang busuk, ada yang tiada bau,
ada yang berbunyi dan ada yang tak. Tapi, itulah, kenapa kita kentut? Apa yang
menjadikan kentut?

Dalam kebanyakan kes, kentut itu
berpunca daripada dua yakni gas luar dan gas dalam. Gas luar bermaksud udara
yang ditelan sewaktu kita makan. Sewaktu kita telan makanan dengan lahap, udara
masuk. Minum air gas, udara masuk melalui buih soda. Air liur banyak dan pekat,
udara terperangkap menjadi buih dan ditelan masuk ke perut menjadi gas. Ini
punca gas luar. Dalam kebanyakan kes, gas luar ni sama dengan udara yang kita
bernafas.

Gas dalam pula ialah gas yang terhasil daripada penapaian makanan di perut dan usus. Selalunya di usus sebab disitulah banyak makanan menjadi tapai. Makanan yang kita makan tu tak kesemuanya mampu dihadam oleh kita 100%. Jadi, bakteria akan tolong tapaikan makanan tu jadi lagi senang hadam. Sama proses macam binatang herbivor macam lembu. Mereka ada perut besar sebab nak tapai rumput yang memang payah nak hadam. Cumanya, proses penapaian dalam usus manusia ni tak beberapa signifikan sebab kita ni bukannya hidupan yang memang dicipta untuk hadam sayur sayuran sahaja.

Disebabkan penapaian itu, bakteria akan
hasilkan gas sebagai bahan buangan. Gas ini lah gas dalam tu. Tentang bau dan
bunyi kentut tu, ia bergantung pada makanan yang kita makan. Sekiranya
kandungan karbohidratnya tinggi, kentut kita boleh jadi busuk, dan boleh
dibakar. Ya, babak lawak kentut terbakar tu sebenarnya betul dan boleh dibuat.

Adakalanya, proses penapaian makanan tu
akan menyebabkan penghasilan metana, sejenis gas asli. Gas ni la yang boleh
buat bahan bakar. Dia berpunca daripada penapaian kacang di usus. Kebanyakan
makanan senang ditapai menjadi gas yang tak berbau. Kacang ni pula ada nutrient
karbohidrat yang susah nak diuraikan. Jadi, sejenis bakteria spesifik akan
uraikan karbohidrat kacang ni menjadi metana.

Disebabkan kacang ni makanan kaya
protein tumbuh tumbuhan, maka penapaian kacang juga akan hasilkan hidrogen
sulfida. Yang bau telur temberang tu gas ni la. Sebab tu selepas makan kacang
kentut jadi berbau. Sebagai perbandingan, makan ubi pun boleh hasilkan kentut,
tapi gasnya kurang bau sebab zat dia senang ditapai.

Kacang, walaupun dimakan sedikit, kadang
kadang kuantiti kentut yang dihasilkan pun boleh jadi banyak. Benda ni sebab
kacang kaya protein dan lemak tumbuh tumbuhan. Kalau tak percaya, cuba bakar
sebutir kacang dan secebis roti pada berat yang sama dan selalunya kacang akan
terbakar lebih lama. Dalam roti, bahan bakar yang ada hanyalah karbohidrat
gandum. Kacang pula selain karbohidrat ada protein dan lemak. Kedua duanya
mampu ditukar menjadi karbohidrat. Sebab tu dalam sistem badan, kalau kita
terlebih protein, badan kita akan tukarkan protein tu jadi lemak, dan lemak
akan ditukarkan menjadi gula darah bila perlu. Disebabkan zat karbohidrat,
protein dan lemak yang banyak dalam kacang, maka semakin banyak gas buangan
yang dihasilkan bakteria sewaktu penapaian.

Dalam keluarga haiwan darat, kentut
mengikut definisi adalah seperti yang aku tulis tadi. Dalam kes ikan, kentut
mereka lain. Kalau anda pernah siang ikan, rasanya mesti perasan yang ikan tu
ada pundi kosong. Pundi tu ialah pundi udara a.k.a beg kentut untuk ikan.
Fungsi dia sama dengan ‘ballast tank’ dalam kapal selam. Sekiranya ikan tu nak
kekal terapung, dia akan hirup udara dari permukaan air. Bila dia nak tenggelam
ke kawasan dalam, dia kentut.

RUJUKAN:

Azpiroz, F (July 1, 2005).
“Intestinal gas dynamics: mechanisms and clinical relevance”. Gut.
54 (7): 893–895. doi:10.1136/gut.2004.048868. PMC 1774596. PMID 15951528.

“Gas in the Digestive Tract”.
National Institute of Diabetes and Digestive and Kidney Diseases. Retrieved
August 24, 2015.

Quigley, E. M (2013). “Gut
bacteria in health and disease”. Gastroenterology & Hepatology. 9 (9):
560–9. PMC 3983973. PMID 24729765.


Ulasan Teguran Tun Mahathir Mengenai “Kritikan” Ke Atas Bangsa Melayu

Sejujurnya apabila Dr Mahathir dilantik sebagai Perdana Menteri, saya antara orang yang menyimpan harapan tinggi. Namun dari awal lagi saya sudahpun mengetahui bahawasanya kenyataan-kenyataan sedemikian akan tersingkap dari beliau. Dr Mahathir merupakan seorang ahli politik yang sangat berwawasan, tiada penafian terhadap perkara ini. Namun begitu, beliau mempunyai sisi yang perlu diperbaiki. Dengan izin, saya ingin menjelaskan bahawasanya “the blame game” harus dihentikan.

Mungkin satu masa dahulu apabila skop Melayu dilihat melalui bancian ataupun penyenaraian dalam LHDN, memang jelas kelihatan Melayu membuat satu kerja saja. Namun bangsa Melayu telah mengharungi satu evolusi yang ketara. Sekitar 2000-an, memang ramai berpaut kepada satu aspirasi. Memang saya masih berada di bangku sekolah ketika itu – tetapi di persekitaran saya sendiri hanyalah golongan mengharapkan satu punca semata-mata.

Selepas 10 tahun, perubahan tidaklah banyak. Dibawah pentadbiran Najib Razak, rakyat perlu tangkas atas perubahan dari alam subsidi ke semulajadi. Cacat cela pentadbiran beliau memanglah ketara, sehingga pilihanraya bersejarah telahpun dilaksanakan. Lebih daripada lima juta rakyat memilih haluan baru setelah ditekan kos sara hidup. Tetapi di sebalik keramaian yang mengundi perubahan, ada lebih besar keramaian yang aduan sekadar melepaskan kepedihan di ulu hati.

Terlalu ramai yang membanting tulang melebih keupayaan diri. Ada saja yang keluar bekerja sampai ke petang, untuk kemudian ber-part time di bazar Ramadan atau pasar malam jual air. Bersambilan dengan itu, part time mereka juga berkhidmat sebagai penghantar makanan bagi pengusaha-pengusaha makanan separa besar. Dan golongan ini semakin ramai, menceburi bidang e-hailing seperti Uber yang kemudian GrabCar. Ramai juga menjadi stokis barangan tertentu sampai sanggup beratur panjang menghantar barangan di Pejabat Pos pada waktu rehat bersantapan roti sahaja.

Jika realiti “Melayu pemalas yang mengharapkan kemudahan” ini boleh diteliti, saya berpendapat ramai dalam kalangan ini terperap untuk melahap kerajaan pada bila-bila masa. Terlalu ramai mendapat AP daripada kerajaan yang dijual begitu sahaja. Itu belum kira lagi dengan proses “Bumiproject acquisition” yang kemudian di-“sub-con” kepada pengusaha Cina pula. Ibaratkan apa-apa jua projek Bumiputera berlesenkan Ahmad atau Mohd tetapi diusahakan Chee Bai atau Chong Chang.

Kenyataan ini jauh sekali ingin mencucuk api perkauman. Tetapi inilah hakikat. Memang ada Melayu yang layu – seperti usaha-usaha luar negara, khususnya tanahair “orang putih”, tamat saja bersidang, keluar pula mencari “barang baik”. Hancur imej Melayu angkara penat meeting, puas mating. Namun apabila menegur, perlulah berlaku spesifik demi keadilan. Seorang bapa boleh menegur anak. Tetapi jika anak sulung mengambil dadah, usahlah herdik satu keluarga. Bukan semua yang ber-mating selepas ber-meeting.

Jika dosa ibu bapa tidak diturunkan kepada anak, apatah lagi salah silap rakan sebangsa. “Kepayahan” akibat pemimpin lama semakin menghasilkan satu generasi yang kuat. Amatlah bersimpati terhadap mereka jika tatacara ini diteruskan. Orang atasan memang boleh diakui banyak yang pemalas, mengharapkan suapan semata-mata. Tetapi tahap kemalasan orang bawahan ini sekadar menyuruh “pm admin” dan tanya perkara-perkara obvious semata-mata.

The game has changed. Melayu semakin rancak. Ya, kami orang Melayu akan mengaku bersalah apabila tidak bekerja sekuat orang lain. Tetapi apa yang saya amati, kami sedang bekerja melebih orang lain sendiri. Apa-apa pun, atas aspirasi “spesifikisme”, saya amat berharap yang semua yang mengambil sambil lewa sentap atas teguran Dr Mahathir.


Mengulas Sisi Sejarah Jousting

Game of Thrones telah mensensasikan semula acara sukan jousting. Memang mengujakan tengok macam mana Ser Gregor Clegane dan Ser Loras Tyrell bertembungan antara satu sama lain.

Clegane membawa personifikasi naluri. Manakala Tyrell pula merupakan cerminan akal.

Pertembungan mereka secara simbolik menunjukkan perbezaan antara jiwa manusia dan binatang. Kerana akal menewaskan naluri dengan mudah.

George R.R. Martin memilih sukan jousting untuk menunjukkan sisi falsafah ini. Jousting seperti yang ditunjuk adalah sukan yang mana dua penunggang kuda membawa gαlαh tumpul (blunted lαηces).

Tujuan sukan ini adalah untuk menghiburkan. Tetapi ada kalanya, mesti berlaku kemαlαηgan seperti yang berlaku pada Ser Hugh of the Vale.

Situasi Ser Hugh berlaku pada tahun 1438, apabila Sir John Astley bertanding melαwαη Piers de Massy di hadapan Raja Charles VII.

Penulis William Dugdale mengabadikan dalam bukunya The Antiquities of Warwickshire (1656): Astley dan de Massy masuk pentas. Dan de Massy meninggal dunia selepas dicυcυk gαlαh Astley.

Kena faham satu benda dulu. Kes Astley-de Massy berlaku pada ketika jousting sudah berubah. Pada mulanya, sukan jousting dipertandingkan untuk tujuan semangat sahaja.

Peraduan ini dianjurkan pada Abad ke-11 di Perancis biasanya sebelum bertempυr dengan mυsυh (Gravett, 2022). Kira sekurang-kurangnya sebelum pergi berperαηg, pejυαηg sudah bau dαrαh untuk jadi cukup gila sampai boleh menang.

Tujuan Pertandingan Diubah

Seni jousting mula bertukar pada Abad Ke-13. Pada mulanya jousting adalah untuk menaikkan semangat.

Namun 200 tahun kemudian, jousting menjadi pentas untuk menunjukkan bakat fizikal yang kadangkala hadiah pemenang adalah wanita-wanita cantik (Karras, 2003).

Barangkali gadis-gadis sunti dalam keluarga bangsawan daripada mυsυh yang ditewaskan. Elemen ini ada dalam Game of Thrones, iaitu apabila Rhaegar Targaryen meletakkan mata pada Lyanna Stark (cuma ditukar sikit dengan rencah rasa suka sama suka).

Peserta akan masuk pentas lengkap berzirah dengan perisai di atas seekor kuda perαηg. Kalau dalam Game of Thrones, nampak ada pembahagi pentas di tengah.

Pembahagi ini betul dari segi sejarah. Tetapi ia hanya dibuat bermula tahun 1429. Sebelum itu, peserta memang akan lαηggαr secara berdepan.

The Tournaments at Le Hem dan Chauvency bercerita bahawa peserta akan mengheηtαm begitu rapat sampai boleh bertembung dada ke dada.

Entah berapa ramai cαcαt kekal kerana sukan ini. Malah entah apa jadi kalau berlaku kes macam Piers de Massy.

Selalunya tutup cerita saja, sebab peserta tahu risi.ko pertandingan. Boleh kata lapar glamour sangat sampai ηyαwα sendiri boleh melayang (dan isteri di rumah/istana selalunya cari lelaki lain untuk menjaga darjat). Pelik-pelik betul zaman dulu.

Sukan Hilang Populariti

Para raja tahu bαhαyα sukan ini. Penganjur wajib memenuhi piawaian keselamatan yang sangat rapi. Lucunya, salah satu piawaian tersebut adalah berkaitan dengan keranda. Setiap acara sukan perlu ada keranda di tepi pentas… sekadar untuk bersedia.

Dan tugas peserta pula memang boleh bayang sendirilah. Pastikan diri tidak masuk dalam keranda tersebut. Ini bukan casket match macam WWE. Mereka mengenakan baju zirah besi berpelitup muka bagai.

Masuk saja Abad ke-16, jousting sudah tiada kena mengena dengan strategi perαηg. Kemajuan teknologi membuatkan gαlαh menjadi alat ketinggalan zaman. Jadi saban zaman, orang mula melihat jousting sebagai temasya yang pelik.

Apa guna tunggang kuda bagai nak rak… kalau di medan perang mαti ditembαk. Itulah soalan yang Maharaja Byzantium tanya pada diri sendiri. Apa guna tembok dan benteng tinggi-tinggi… kerana Sultan Mehmet membawa meriαm.

RUJUKAN:

Gravett, C. (2022, Mac 22). Jousting: Origins and history of the medieval sport. Live Science.

Karras, R.M. (2003). From Boys to Men: Formations of Masculinity in Late Medieval Europe. University of Pennsylvania Press. Halaman 48.